Thupitnak - Chinland Today Media\nNovember 13, 2010 12:18 am·0 comments\nSeemsuah dingah ka ruangrai na zing ih, ka nu ih pum sungah ka thii le ka sa pehcih ka silai ah, a thupte in cutawk ih ka tthan rerolai ahkhan, i hmu tthehtu cu Nangmah na si. – Saam 139:15\n– Ttah Hla 1-2\n– Hebru 10:1-18\nTV program hlun pakhat ah nitinte ih thapetu pawl a keel ringring an si ruangih a hlawhtlingmi hnattuannak pakhat ih thuhla an langter. A thu um daan cu mi pawl lungawi sopar teih rak hmuahnak hmun a si ih, “Mi hmuahhmuah in na hmin an lo theihnak” hi na hlawhtlinnak thuthup a si.\nKan zate in mikip ih cohlan mi, hmun pakhat hrangih tthahnem santlai mi si ding kan duh cio. Asinan mi hrekkhat cu mi ih thupitter lo le zohman ih ngaihsak lo mi vekin an ruat aw. Nauhak pawl in cuti’n an thei aw tam ttheu. Nauhak dang pawl hnak in saangtuk, thautuk, thiamtuk tivekin, midang thawn tthim awk ding um loin an thei aw ttheu. Mi hnakih danglamtuk cuang si cu nauhak hrang ahcun zomtaih tuarnak asilole mi puarthau sinak ah a suahter. Asinan upa hrang ahcun mi ih ngaih sak lo an hlawh thei ruangah thupi lo vekin an ruat aw ttheu.\nAsinan Pathian mit-hmuh ah ziangtluk thupitnak kan nei! Kan nunnak hi man in neihtertuk ruangah Amah thawn pawlkom awknak nei thei dingin kan sualman leiba pek saktu dingah A Fapa a run thlah. Pathian ih hmuihmel keng in le Amah bang ih sersiammi kan si (Seem. 1:27). Kan suahhlan ihsin kan nuntu khawsak daan ding a nepnawi tiang in a ruangzing ciami kan si (Saam 139:1-16). Kanmah le kanmah mi thupizet ka si ti’n kan ruat awk thei ah siseh, kan ruat awk thei lo ah siseh, kan Pa Pathian in thukzet ih a duhdawtmi kan si. – Cindy Hess Kasper\nSersiammi mankhung lakah,\nMilai hnakih man neimi an um lo;\nPathian hmuihmel keng ih tuahmi kan si,\nA tumtah tumpi sungih hmun pakhat luah dingin. – D. De Haan\nTlolakpi a sersiamtu Pathian cu a lo duhdawttu Pathian a si.


Wawlamyiang township police station lockup- thawngin ih an khum mi PDF-te cu KNDO, PDF tangrual pawlin an runsuak thei ih, police 5 a an kai cih – My News\nWawlamyiang township police station lockup- thawngin ih an khum mi PDF-te cu KNDO, PDF tangrual pawlin an runsuak thei ih, police 5 a an kai cih\nadmin June 16, 2022 Leave a Comment on Wawlamyiang township police station lockup- thawngin ih an khum mi PDF-te cu KNDO, PDF tangrual pawlin an runsuak thei ih, police 5 a an kai cih\nKaren state, KNU brigade 6 control area, Myawaddy district Wawlamyiang township police station cu June ni 13 zing lam nazi 5 hrawngah KNDO special commando pawl leh Sinpyu operation PDF pawlin an lak theih thu theih a si.\nCu police station-ih an khum mi PDF mi leh sa mipa 5, nunau 4 te cu run suakih, police sergeant telin police 5 a nungin an kai thu leh police dang pathumte kah that an si thu theih a si.\nKNDO special commando pawl commander Saw Win Myint cun, “Kan kahawk tak cu minute 30 hrawng a si ding, a rei lo. Kan va kahnak san cu PDF ralkap pawl an kai ruangah a si ih, Ani runsuak dingin kan zir ciang hmasa phawt ih, kan kap a si. An mah pawl tanpitu dingih ra ding mi ralkap khal kan rak kham thei ih. Cuvruangah, an rak bawm thei lo a si, tiin a sim.\nCumi police station-ah cun police 28 an um ih, kan kah awk lai ih tlan mi an tam nasa ih, an kai mi lakah an sungkhat pawl an tel thu theih a si ih. KNDO Commander cun, “Kan mi kaih mi 5 te cu thu kan sut ding ih, an ni hi kan mai lamah telin ralkap pawl an do let ding maw, in lamah an tlung duh maw, hna an tuan duh sawn, an thu vek a ni mai. Kan ralkap pawl thawn tuan tlang an duh khal a si len a theih tho tho,” tiin a sim.\nCu kahnakah cun firfiak ralkap pawl laipi ruangih, runsuak PDF ralkap nunau pahnih, tualsung mi mipa pakhat leh ဆင်ဖြူ operation lam ih mi pakhat te cu an hliam ih.\nCu mi police station ih sin, 60 mm meithal pakhat, G3 meithal pahnih, G4 meithal pakhat, BA 93 pathum, pistol 1, 7.76 meithalmu 710, 9mm meithalmu 36, 60mm bomb 18, G3 Magazine 6, Ozi magazine 2, Handcuff pair 2, torchlight 2, nam 4, power bank 2, biakpawhawknak khawl 1 leh police pawl ih card 1 lak sak a si. Crd: Mizzima\nUS Texas state-ih PDF hrangih vehburkhawnnakah US dollar 50000 luan hmuh a si →\n← Hakha Khua Chung Ralhrang Pawl Le Ralkap He RianTuan Ti Pawl I Ralring Cang U Ka In Hmuh Nak Hna Poh Kan In Zuah Ti Hna Lai Lo


Ralhraangbawi Min Aung Hlaing in Tlangpar hriamkai hruaitu pawl a Leem lala - Falam Online Media\nRalhraangbawi Min Aung Hlaing in Tlangpar hriamkai hruaitu pawl a Leem lala\nKNU, AA, CNA tipawl telin Tlangpar hriamkai tamsawn in ralhraang ralkap remdaihnak thurel sawmnak an el zo nan, ralhraang ralkap in ramsung remdaihnak thu reltlang dingah voihnihnak a sawm hai sal a si.\nRampi le mah le ram cio hlawknak hrang hmu thiam in remdaihnak thurel cohlang dingah June 14 ah ralhraang ralkap in atharin kut a hlan hai.\nHriamkai pawlkom hruaitu lole thuthluknak tuah theitu ṭuanvonei palai 2 fingfing hmin cazin pawl cu June 30 netabik ah retin theihternak nei cio dingah ralhraang in thu a than.\nRalhraangbawi Min Aung Hlaing in remdaihnak hrang boruak a hai lala\nRalhraang ralkap in April thla ah remdaihnak thu rel dingin voikhatnak a sawm hai zo ih, tel ding cin zaten sawm tel an si lo ruangah KNU, KIA, KNPP, CNF, ABSDF tipawl cun kan cohlang theilo ti`n thu an suah.\nCuih ṭum ah NCA tuahzotu pawlkom 7 le NCA tuah hrih lo pawlkom 3 pawl in ralhraang sawmnak an cohlang ti a si ih, tuni tiangah ralhraang thawn atakih tongaw zotu cu pawlkom 6 lawng an um lai tiah theih a si.\n← CDF – Zotung in a ralkap 45 a bangter\nTuzing, Tahan veng sung doawknak Thusuah →\nZomi Revolutionary Army in Mizzima ngai dam dil an beisei\nMytel hmangtu pawl Thanthling an barh ta


Pathian direct call theih nak phone no. ka nei titu Pastor Paul Sanyangore | Falam Online Media\nSouth Africa, Zimbabwe khuapi Harare ih um Pastor Paul Sanyangore cun Vanram direct call theih nak phone number ka nei a ti ih pathian thawn kan biakaw ṭheu a ti.\nZimbabwe ram ih Victory World International Ministries dintu a siih Kum 2017 ihsin Leitlun huap in a hmin a thang thok. A hmin thang ti cu a si nan a ṭhazawng si lo in a danglam zawng ih hminthang sawn a si.\nPathian direct call theih nak phone number ka nei a ti ruangah a hmin a thang ih Biakinn sungah Pathain thawn kan biak aw a ti mi video tawi te cun a hmin a ti thang ter sinsin.\nCuih video sung ih a lang dan ahcun numi pakhat cu khuk a bil ter ih thu sut phah vek, phone thawn pathian biak phah vek in a her kual aw rero ih pathian in, in sim a timi pawl cu a ṭong suak phahphah.\nPhone thawn pathian biak phah vek, numi thu a sut phah vek ih a um hnu, a netabik ahcun “Vanram a Online” ti`n a au ih mipi pawl khal an au hluarhlo.\nDirect line in pathian ka biak a timi video cu a laar ciamco ih a ninii in a zoh tu an pung vivo. Cutiih a lar vivo cu Zimbabwe news H-Metro in interview nak an nei ih, cumi ahcun, “Mipi hrekkhat in, in zumlo mihi ka mang a bang. Pathian in thil ti theilo a neilo timi hi an zumlo maw si.”\nVanram direct biaknakding phone line ka nei. A ṭul caan ah ka call thei ih a mah in a ṭul a timi tuah ding in, in sim sal. Himi contact hi thla ka cam lai ah ka ngah mi a siih a tikcu kim tik le Pathian call nak direct line cu mipi ka theih ter leh ding a si” tiah Pastor Paul Sanyangore cun a rel.\nAmah hi Pastor talent ti`n tla an ko ih tuhlan khalah a kohhran midamlo pawl cu damnak dingah ti`n thlalang kuai, ruul tvk a rak eiter dah ih damnak dingah tiin tuur ṭihnung thawn biakinn sungih mipi pawl khal a rak theh ciamco hai dah ti a si.\n← Ni 3 luan hnu ah Inn cim lak in Kum 2 nute run suak +VIDEO\nShan Nationalities Democratic Party palai Meithal kap tuar →


Delhi ih Chinmi dinhmun ṭumsuklam pan - Falam Online Media\nDelhi ih Chinmi dinhmun ṭumsuklam pan\nApril 28, 2021 April 28, 2021 Ni Hnem Sung\t0 Comments\nIndia ramsung ih Chin raltlan tambik umnak Delhi khualipi ah Covid a karh cak zet ih Chinmi lak khalah nat nei hnih-thum an um thlang tikah dinhmun ṭumsuk zetin khuasa cio an si.\n“Kan dung baite ah kan unau Hakha mi pacang no pakhat in Covid nat thawn mual in liam san zo. Tuizing khalah Chin raltlan tamzet umnak C1 ih um Mizo thlangval in Covid nat thawn mual in liam san lala” tiah Falam community hotu upa pakhat in FOM hnen ah a sim.\nDelhi ih Chin raltlan umtambiknak veng cu Vikaspuri, Hastsal, Janakpuri, C1-JeevanPark-Sitapuri veng pawl an si ih veng tin ah Chin raltlan Covid nat nei hnih-thum an um.\n“Falam pacangno pakhat khal tu ah besia in um. Oxygen hiip ṭul dinhmun a si ih Oxygen le duh vekin hawl a theih lo. Cun, Siizung umnak ding khal ni 2 sung kan hawl zo nan kan hmu thei lo. Ambulance khal hawl hmuh a har zet. Km 18 hrawng hlatnak Safdarjung ih private siizung Ambulance um sun kan biak thei ih cumi thawn DDU siizung lam ah beidong in an pan tum tawp” tiah Falam community hruaitu upa pakhat cun a sim hrih.\nSiarbet : India ih Covid 19 nat a karh nak san\nAs #Covid19 ravages Delhi, 2 men arrange funerals for those who have none. NDTV’s Saurabh Shukla reports\nRead here: https://t.co/G7atT4n4TA pic.twitter.com/5CfWGgYeyp\nDelhi um Mizo pawl khal Covid boruak ah harsatnak tong ve\n“Chin community hruaitu ṭhenkhat in Covid mina hrang hmalak danding beisei in Mizoram house lam in pehtlaih nan kan nih lam khal mahte buai in kan rak buai ve ih phone thawn biakaw baaklo cu ti theih dang kan nei lo.”\n“C1 ih um Covid mina besia pahnih khal SPUNER (Delhi Police – Special Police Unit for North East Region) ṭuanvonei rori in Siizung umnakding ni 2 sung an buaipi nan an ngah thei ve lo. Siizung ihkhun lawng a um sun khalle Oxygen um lo tivek hlir an si” tiah Delhi, Mizoram house ih ṭuanvonei mipakhat in FOM hnen ah a sim.\nReally sad to see huge spike in cases and deaths in India; so imperative we urgently help them.\nIt’s a global pandemic and we must all work collectively, by immediately assisting with supply of mobile oxygen generation plants, other items and expertise.https://t.co/AVPVBd6fMN\n— Tanmanjeet Singh Dhesi MP (@TanDhesi) April 24, 2021\nCovid boruak ah Chin raltlan harsat tuar dan bangaw lo\nDelhi ih um Chin raltlan tamsawn cu innbiteekti ih um an si ih innsungsang mipakhat in Covid nat a nei tikah enkol danding a har zet. Nica hawlh ih ei-bar fang dinhmun in sumsaw harsatnak le ṭonglam harsatnak ruang khalah harsatnak tumzet an tong.\nSiizung ngah theilo cu taanta hrih in Vai ṭong thiam le Delhi um rei ṭhenkhat cu Siizung lam ah mahte an tawlrelaw thei. Ṭong thiamlo le Siizung lam thleng dahlo cu community hruitu pawl ih buaipiṭul an si tikah thuah hnin-thum in harsatnak an tong.\nSiarbet : India ah Oxygen paampi a tlung\nWe’re monitoring the expansion of the #COVID19 pandemic in #India 🇮🇳, where cases and deaths have risen dramatically in recent days. We’re working with partners on the ground to determine critical needs, including gaps in services and supplies.https://t.co/fXvCvoWApF\n— International Medical Corps UK (@IMC_UK) April 28, 2021\nAtufang Delhi dinhmun\nCovid natnei an pung cak tukih Delhi khuasung lawngah minute 4 dan in Covid mina an thi. Siizung umnakding le Oxygen haidaihlo ruangah Covid mina an thi cupco.\nMithi urnak ding khal daih aw loin hnaṭuantu khal an daih aw lo. Mithi tamzet cu urkaang dingin a tlar in an bawh ih miruak pakhat urkaang dingah nazi 3-4 sung hngak a ṭul. Urkaang tik khalah mah le sungkhat cio cangvaih a ṭul.\nDelhi ih hmun tamzet ah mithi urnakding hmunram an daihaw loih cawp le cilh in Park tamzet sungah Covid mina ur nakding an tawlrel.\nZing-Sun-Zaan tiloin mithi ur ding an um ih mithi ur rim cu veng tin deuh thaw ah a nam thluh.\nHivek dinhmun a si ruangah UK, US le ramdangdang in Covid mina tuamhlawmnakding hmanrua, Oxygen ceet tivek hlu in Delhi an ṭanpi nan tuhrih tiangah mina thar le mithi a mah keel te a si hrih.\nApril thla lai hrawngin Covid mina an pung zutzo ruangah zarhkhat sung Lockdown nei dingin cozah in thuthannak a nei lawk nan nikhat pumhlum zawngin natnei tlalam pan ti a um lo ruangah May thla tiang Lockdown tuah dingin Delhi cozah in thu a suah.\nTudinhmun ah Delhi ah Covid mina 1.07 million hmuhsuah a si zo ih damsal 959k le mithi 15,009 an um zo.\nIndia rampumhuap ih Covid case cu 18 million a thleng ban ih mithi 201k le damsal 14.8 million an um a si.\n← Chinland Defense Force – Mindat le SAC ralkap karlak Thu rel tluang\nChinram telin rampumhuap hmun ṭhenkhat ah Bomb a puak ih Mithi khal an um →\nBiakinn Thinglamtah siatsuah lai Video cun mipi Ning a Nat ter\nRapthlakza Indonesia MeisaTlang a puak kuai lai\nDecember 5, 2021 Ni Hnem Sung 0


Mi Ropui Thuruatthiam Pathum | VCTH\nMi Ropui Thuruatthiam Pathum\nHome » Cahram » Mi Ropui Thuruatthiam Pathum\nBy vcth on February 2, 2016.\nLeitlun ih Philosophy (Ruahnak) thuanthu ah a hminthangbik mi le mi theih tambik mi minung pathum an um. Cu pawl cu Socrates (BCE 469-399), Plato (BCE 429-347) le Aristotle (BCE 384-322) tla an si. Greek rampi ah an rak tlanlennak le an thihnak cu kum 2500 lai si zo nan, thuruahnak (Philosphy) a zirtu hmuahhmuah cu an mah pathum ih nunnak thuanthu le an ca, an Philo pawl cu zir lo theih lo a si.\nSocrates (BCE 469-399)\nSocrates ih pa cu sosertu asiih a nu cu nau dongtu sayama (mid wave) a si. A thok lam caan tawi te sung ahcun a pa ih, hnattuan a rak bawm. Ka nu ih hnattuan vekin Ruahnak thar pawl tampi ka suak ter ding a tiih, thuruahnak (philosophy) lamah a nun a her aw sal.\nSocrates hi zumnak parah dingin cui a zumnak hrangah thi tiang a tuar ngam mi- martyr pi pakhat a si. Amah hi thungaithlak in philosophy cabu pi pawl a rak ngan suak lo. Lamzin parah a vak ih mino pawl hnenah a thuruah daan pawl a sim. Socrates a sim theu mi tongkam pakhat cu “ Ka thei mi cu pakhat lawng a um. Cumicu…zianghman ka thei hrih lo timi a si. Fimthiamnak hawl rero mi minung pakhat ka si. Minung pawl hi keimaih saya pawl an si” a rak ti.\nAmah hi Ral thu, Ram uk daan thu, innsungsang thu le duhdawtnak thu, science lam thu, minung thawn pehparmi thu hmuahhmuah a sim.\nSocrates san laiah, Sophia saya pawl tla an rak um. Cumi pawl cu, tlawng an tuah ih peisa lakin tlawng an ong. Curuangah peisa nei mi innsungsang pawl lawng an tlawng ah an kai thei. Cumi saza pawlin Socrates cu an ngiah lo nasa. Netabikah cui a ngiah lo tu Sophia saya pawl ih khawkhannak le mipi hrekkhat ih dilnak in thuthennak zungah Greek pathian a bia lo tu, Greek nun phung le daan a pah bal tu le mino pawl zin peng ih a hruaitu ti in that dingin ( thih sii-in) thu an t’hencet. Ka Upat biknak fangte cu a ruahnak, a dik a ti mi parah a thi tiang a dinpi ngam. Thuthennak zung in ka zumnak a sual tin na sim a sile, thihnak ihsin kan lo luat ter ding an ti nan, thihnak a hril sawn.\nPlato (BCE 429-347)\nSocrates ih ruahnak (philosophy) zumnak parih a ral that daan, nuncen thu(Ethics) pawl kha a dungthluntu asi mi Plato in ca tampi a rak ngan. Plato ruangah Socrates ih thu cu kum thawngthawng rei hman sehla thaten kan thei theinak asi. Plato in ca pawl a rak ngan hlah sehla Socrates ih a nunnak thuanthu, a rauhnak le a thuhla hmuahhmuah cu kum 100 hman kim hlanah a hlo ding.\nPlato ih thuanthu tawi kan zoh hnik pei. Plato cu mi hminthang mi le milian innsungsang ih a rak suak mi asi. Plato hi mi vanttha asi. Miphun uu a si, milian asi fawn, hmel tha pakhat tla si, thluak tha mi tla a rak si. A hmin ngai kha Aristoclese ti asinan a tut zet a zak thlar pawl a tha tuk ruangah buan a zirh tu a saza pa in Plato tin hmin a rak pek. A kum 18-20 hrawngah Socrates thawn an tongaw ih rei lo ah a dungthluntu pakhatah a rak cang. Socrates an thah zik lai thuthennak zung ih thu an then lai ah tla a um ih a sazapa tlen ding (aamah khan ding) tla a rak zuam. Socrates thihsii-in in a thih laiah Plato cu kum 28 asi. A thin a rak na zet. 399 BCE ah Socrates ih dungthluntu asi ruangah le Democracy kha a dodal ruangah Athen ihsin an dawi ta. Cuticun a rualpi pawl thawn Athen ihsin an tlan suak. Kum 12 sung a hlo. Cumi caan sungah Plato cu Egypt le Italy ram pawl ah a rak feh. India ram tiang a rak thleng a ti tu tla an um. Rome siangpahrang kha a rak faksel ih Sal ah an zuar. A rualpi hlun pakhat in Plato kha a lei sal ih, sal in a luat sal. Plato a rak upat tu pawlin cui a rualpi pa cu peisa pek sal an tum nan a rak el. Cui peisa thawn lei ram an lei ih BCE 383 ah tlawng pakhat an rak din. Cui tlawng cu Europe ram ih a hmaisabik Phunsang tlawng tin santhuantu sung ih thil hminthang pakhat ah a cang. CE 529 ah cui university cu Rome siangphahrang in a phit. Kum 900 sung lai leitlun ah tha zet ih a rak ding mi tlawng pi pakhat asi.\nPlato cu a sazapa kha a duhdawt tuk, cuhleiah a saza pa kha a tleihsan zet. Ka sazapa Socrates kha Athen khua ih Democracy system pi in a that a tiih, Democracy timi tongkam kha a thei hman a thei duh. Mitampi ih duhnak (majority) tinten a tha thei lo. Mitampi sungah fimthiamnak neilo mi pawl an tam sawn, cui an thu thencetnak cu a tha mi thil a suah pi dah lo ding. Curuangah thuruat thiam pawl lawngin ram-uk tu an si a tul tin a ti.\nPlato in “ thuruat thiamtu (Philosopher) pawlin ram an uk hlan lo cu lole ram uktu pawlin thuruah thiamnak (philosophy) an zir lo ahcun, Minung pawl ih buainak kha thaten a phisin sak thei lo ding a ti.\nPlato ih thuruahnak (philosophy) cu Hruaitu tha a um caan ahcun a tha zet nan hruaitu tha lo in thuneihnak an ngah pangah cu thil tha lo zet a suahpi thei ve.\nAristotle (BCE 384-322)\nAristotle cu Athen ih saklam peng 200 luan hrawng ih um mi Stagira timi khuate ah a suak. A pa cu Alexender Siangpahrang ih pu san laiah Siangpahrang ih Sibawi a rak tuan. Aristotle tla a pa hnenah thiamnak tampi a rak zir ve. Kum 17 asi ah Plato ih hmin a rak thei ih Athen ah Plato hnenah tlawng a rak kai. Kum 20 sung lai a rak kai.\nPlato ih kutsuak tlawngta tampi sungah Aristotle hi hminthang bik asi. Plato ih duhdawt bikmi tlawngta tla asi, nan a sayapa sim mi hmuahhmuah mitsing ih aw ti tu asilo. A sazapa ih a sual mi pawl kha hmaisong lo ten a rak faksel. “Saya Plato kha ka duhdawt zet. Ka Upat zet. Asinan, Plato ka duhdawtnak hnakin Thuhman ka duhdawt sawn” tin a rak ti.\nPlato in Minung ih kan ti thei mi fimthiamnak parah zoh in ram-uknak tuanvo kha Mi-fim pawl in an ttuan tul tin a rak ti. Aristotle in cu dun le daan thawn ram kha uk ding asi, minung hnakin dun le daan in ram hruai ding asi tin a rak el. Dun le daan a rak timi cu tulai san ttongkam in asile Constitution asi. Aristotle ih thuruat a rak hlankhan (advance) nasa asi ti kan hmu thei. Plato ih sunmang kha Aristotle in a lungkim lo lawlaw. Ngaingai ih tuah a thei lo mi le tuah thei hmansehla cuvek ram uk daan thawn cu ram a buai sawn ding tin a rak ti. Minung timi hi pawlkom (Society) thawn um mi kan si. Curuangah minung pakhat bulpak hnakin Ram timi a thupi sawn tin Aristotle in a ti. Ram timi hi rammi zate thawn a pehpar awmi thu asi. Rammi pawl ih hril mi hruaitu pawl in cumi ram ih luu bik asi mi dun le daan kha zohin ram uk ding asi tin a rak ti.\nCuhleiah Aristotle cu tulai sanih kaihhruai aw daan a simi le hman rero mi ram uk daan tahfung pi phunthum kha hmaisabik a hmusuak tu asi.Thuneihnak timi cu daan ih thu neihnak, uk awknak le thutthennak tiin kaihruai aw ding asi. Cucu kaihhruai awnak lam ah asiih thuneihnak ngaingai cu ram mipi hnenah a um asi. Cuvekin ram hruaitu pawl tla ram mi pawl parah duhdawtnak le thuruahnak dik thawn hruai hngai seh. Ram mi pawl ih fimthaimnak, pursumnak thansonak le mipi tthatnak hrangah pumpe aw ding an si tiah a rak ti.\nA tlun ih kan tarlang mi thuruahthiam pawl ih nun na zoh tikah ziangtin na ruat. Socrates ih a zumnak parih a thih ngam thu, Plato ih a sayapa a duhdawtnak, Aristotle ih ral tha zetin a sayapa ruahnak dodal in a ruahnak a dinpi thu cu pawl nan hmu ding ka zum.\nHih mi ropui pathum lakah ka hrangih mi thupi bik le ka uar bik mi cu Aristotle asi. A saya Plato ih tlawng ah a tthanglian, fimnak hnawi a fawp ko nan kelpa tan in a saya ttan tu asilo. A saya hnen ihsin thuruah theinak kha lak ta hratin a mah ten ruahnak thar le thudik hmusuak dingih a zuam tu asi. Cutiih hmai a nor mi thurauhnak le fimthiamnak a hawl lo ah cun san dunglam ih kir sal, her kual aw sal rero asi ding.\nKan fimthiamnak lam zinah saya kan ttul cu a dik mi asi. Asinan kan sayapa ih a thlam sungih kan tang ta lo ding a thupi. Thlam pakhat ihsin kan suak thei lawngah a mawi mi par tha kan par thei ding. Cui sinak te cu Aristotle in a rak hmuh suak. Kan miphun, kiang le kap thansonak hrangah upa pawl hnakin thangthar nonawn pawl ih thansonak kha a thupi sawn. Thangthar nonawn pawl thansonak ih zirin kan hmai lamih ka rampi thanso le tumsuk cu asi. Santhar nonawn pawl kan kut sungah kan rampi ih hmai lam dinhmun cu a um. Curuangah saya rauhnak lengih rauhnak, a tlangpi thu timi hruang kham pakhat a lan thei mi ruahnak thawn Aristotle bang ih a hrim le a cak mi ruahnak thawn hmai a nor theitu mino sihram dingin ti saduh thahnak thawn…………….


Desert Pete - Chinland Today Media\nDecember 18, 2008 6:43 am·0 comments\nSiar: Suahlannak 17:1-7\nZiangahtile amah in a rak theih vekin kannih khal in kan thei ve zo. Sikhalsehla thuthangttha an theihmi cu an hrangah tthathnemnak zianghman a um lo. Ziangahtile a theih lawng an thei ih zumnak thawn an pom duh lo. – Hebru 4:2\nKumkhat sung Baibal: – Haggai 1-2 – Thufim 28:1-14\n1960 lai ah Kingston Trio in “Desert Pete” timi hla an suah. Cuih hla ahcun nelrawn sungih a ti a haalzet mi cawkhal pa pakhat in kut ih ti pamnak cet Desert Pete a tong. Ca tawite an nganmi cu: “tipamnak dingah pumb sungah than aw,” ti a si.\nCawkhal pa cun khuat sungih tidai cu in a hiarzet nain ca tawite nganmi ih sim vekin a tuah hmaisa. Thungai man cu diriamzet in a daizetmi tidai a in ngah. Thungai lo taa bang sehla tihlum khuat khat lawng a in ngah ding.\nIsraelmi pawl nelrawn ih an fehlai ah an ti a haalzet ih Moses in Bawipa hnenah a dil. Pathian in Horeb lungto kha a kianghrol thawn vuak dingin a fial. Moses in Bawipa ih thu a ngai ruangah lungto sungin tidai a put (Suah. 17:1-7).\nSihmansehla Israelmi pawl in Moses ih zumnak hi an cawng paih ringring lo. “Thuthangttha an theihmi cu an hrangah tthathnemnak zianghman a um lo. Ziangahtile a theih lawng an thei ih zumnak thawn an pom duh lo” (Heb. 4:2).\nNunnak hi nelrawn ramcaar vek sihmansehla Pathian in kan thlarau tihaalnak a riamter thei. Zumnak hngetkhoh le rinnak taktak thawn Pathian thu kan zum ahcun nitin kan ttulmi zaangfahnak tinung cu kan in ngah ding.\nA thukzetmi Pathian ih tthatnak le rin umnak kha in aw,\nRinhelhnak le thlaphannak nei lo tein;\nA Thu cu a dikmi le a thianghlimmi nunnak tinung a si,\nThazaang thar, thindaihnak le in kholhfaitu a si.\nNunnak tinung Jesuh lawngin Pathian kan halnak di a riamter thei.


Ralkap/Palik Pawl Hriamhrei Kimcang Thawn CNDF Hnenah An Tlanlut Asilen Ting 50 MMK Laksawng Pek Le Sahimnak Tiang Ṭuanvo Laksak Ding – Meifar\nSeptember 7, 2021 admin Lawrkhawm 0\nChin National Organization: Ram Dingkhawm Myanmar Rampi, National Unity Government (NUG) cun tuini September 7, 2021 ah Thusuah (1/2021) in rampi cu caakkhai dinhmun ah a din thu a phuang a si. Curuangah kannih CNO/CNDF khal in State Administration Council (SAC) cimih theinak dingah thusuah kan tuah a si.\n(1) Tuini September 7 ihsi thokin Chin mipi in mah le titheinak zawn cio ih telpi in daan lo vekih thuneihnak latu SAC cu a phunphun ih do dingin le SAC ih an thuhla thup pawl cu a caankhel-in mah le naivai CNO/CNDF hnenah a sidan vekvek ih thu thlen dingah kan lo sawm a si.\n(2) NUG in ni khiah um loin acozah hnaṭuan cawl dingih a phuan bangin SAC hnuaiih hnaṭuan rero lai zung hnaṭuan Non-CDM pawl khal in mipi thu thlun dingin kan lo theihter a si. Mipi thuthlun duh lo Non-CDM pawl parah thil pakhatkhat a thleng pang asile ṭuanvo kan la lo ding.\n(3) SAC ih tirhkah Pyu-Saw-Htee pawlkom le Dalan pawl khal in nan tuahmi bansan cih dingin le nan bansan lo asile nan nunnak thu ah mawhphurnak kan lak lo ding thu a hleice in ralrinnak kan lo pe a si.\n(4) SAC Ralkap le Palik pawl khal CNDF thawi’ tuantlang dingin thungai thlakin kan lo forh a si. Hriamhrei kimcang thawi’ in rung pan a si ahcun CNO/CNDF in ting 50 MMK laksawng kan lo pekih hleiah nan sahimnak tiang ṭuanvo kan lo laksak ding a si.\n(5) Kan Rampi caakkhai dinhmun ih a din ruangah mipi zate’n lo thei lo thil ti lo ahcun suakvak lo hram dingah kan lo ngen a si.\n(6) NUG in caakkhai dinhmun a phuang ko nan, mipi pawl luarkai tukih thlaphang loin lo thei loih kan tulmi; ei-in le siivai pawl sekkhawl cia dingin le, mah le sahimnak cio hrang ralring thiam dingin kan lo theihter a si.\nA tlunih ralrin peknak le theihternak pawl hi ngaihthah loih thlun cio dingah kan lo theihter nolhsal a si.\nSeptember 7 Zan Ah Ralkap Pawlin Meithal An Kap Ciamco, Nauhak Kum 8 Mi Cu A Tlannak Lamah Motor In A Pah Ngah Ih A Thi


Jezebel thlarau sual thu - Hre Mang\nJezebel thlarau sual thu\nJEZEBEL THLARAU THU=======\nBible sungah kan hmuh thei mi, Siangpahrang Ahab ih nupi kha a hmin cu jezebel asi ih Baal pathian lem bia le Pathian kamsang dik rak do le that tu asi.Israel siangpahrang, Ahab a hruai sual hnu ah Israel miphun pawl, Jehovah Pathian tlansan in pathian lem (satan) be dingin rak hruaisual tu asi. Amah cu nunau kamsang (prophetess) vekin a umih pathian lem kamsang 850 lai kha amai kuthnuai ah an um.\nJezebel ih sungah hna a tuantu thlarau sual kha hnam le polsia thlarau, Pathian thutak do tu le Pathian hriakthih mi a fale dodal tu le that tu asi. Cui thlarau cu tuini tiangah kawhhran sungah milai, zumtu ti aw pawl thlarau cu thunun in nasa ten hna a tuan rero lai asi, ti ah mi tampi in an zum.\nCutin Jezebel thlarau a cangvaihnak kawhhran sungah Jehu vek paral tha le Pathian hriakthih mi an um lawngah Jezebel thlarau sual cu neh le dawisuak theih asi ding tiah sim asi.\nThlarau lam theihtheinak (Discerning spirit) thlarau laksawng co ti aw pawlin an sim dan vek asile, Kawhhran sungah jezebel thlarau in mi milai (Zumtu ti aw pawl) a hmang tikah a hnuailam vekhi an umdan, cangdan, mizia theih awlsam bik cu asi, an ti:\n1. Jezebel thlarau in a tumtah mi cu mibur umnak, khawsung, kawhhran, le hnatuannak khalah thuneihnak a kutsungah ret, thunei tu pawl a thununnak hnuai ah ret, canpualtha hmuahhmuah a kutsungah ret, larnak le midang ngaihsak mi sinak asi;\n2. A tlunih a tumtah mi pawl tuahsuak dingin Jezebel thlarau cun midang siatsuah tahratin hna a tuan theu;\n3. A kuthnuai ih a ret thei mi pawl cu a thunun thei zetih a aat in an aa theu;\n4. Midang thunun theinak ding hrangah thuphan khal a per ih thu lakkawi a thiam tuk;\n5. A langdan ah ral-vek in a cangvai thei, asilole nemzet, dinkzet, thinnem zet, nel-umzet, thianheng thiam lovein sisiin bumhmang, theihtheih har zet, a cancan cu nel umzet, sualnak nei lole thinheng thiam lo vekin tla a lang thiam;\n6. Midang sawisel cu a cak ngaingai ih thihhngam in midang siatnak cu a sim thiam tikah a thunun duh mi pawl cun an zum thei zet, asinan Pathian thutak lamzin dik taktak ah zohman a kaihruai dah lo; khatlamah a thunun tummi pawl parah ttih tla a tarh theu;\n7. Amah le amah ziangtik hmanah mawh in a thei aw dah lo, thinlung takin a sir aw dah lo;\n8. Thinlung sung muril ihsin ngaidamnak le sual sirnak taktak a nei dah lo vekin a thunun thei mi pawl khal an sual sir in Pathian thutak le Thlarau Thianghlim thununnak hnuai ah tuhlut aw lo dingin lamzin a khamsak theu;\n9. Hliamhma a put mi pawl siatsuah, thangsiat tu ding ah midang lamtang, thunun thei mi a tuah vivo, a thunun duh mi milai pawl cu helebawi law tiah a zuam ih an duhzawng tuahsak nakin siseh sumpai le thille ri, cantha zoh in a kuthnuai ah a thunun thei hlan lo a zuam;\n10. A thunun duh mi, a kut hnuai ah a ret duh mi pawl ih riahsiatnak, lungawilonak, upat le cawimawi an duhnak thinlung le khatlamah an ning hannak pawl cu a lamtang le a kuthnuai ah a ret thei nak ding hmanrua ah a hmang theu;\n11. Amai thuhla rel asile a hua hlehle, a thip hliahlia, asinan mdiang in amah ruangah ziangtiang ziangtin an tuar ti mi zawnruahnak sete hman a nei lo (she has no sense to symphathize for others’ feeling);\n12. Midang pawl kha amai lamtang ah a tuah thei nak ding hrangah hmanrua a hman theu mi lakah pakhat cu amah kha midang mawhnak ruangah, dik lo zetin hliamhma tuar tu dinhmun vekin a um theu (she tend to play the role of her victims herself, in order to gain sympathy).\n13. Cuticun dik lozet in a tuahsiat mi pawl cu midang mithmuh ahcun misual sawn in an langter theu;\n14. Thuphan a per ih amai thuphan per mi lala amah in a zum, theu. Thutak a dodal nacing in thutak tantu le dinpi tu, thutak hrangah thihhngam vekin a cangvai theu, alinglet in a lang aw ter theu. A sinak diktak asilomi mipi hmaiah a langter ringring tikah mi a bummi le thunun mi pawlin asinak taktak an thei dah lo (She always has double faces);\n15. Voi tampi cu kawhhran upa luleban siseh zung hnatuan kai le khawsung upa pawl thuhnuai ah a tuhlut aw der theu tikah cu pawlih rinsan zetzet mi asi theu;\n16. Cutin mi upa le hlawknak pe thei tu dingah a ruat mi pawl hnenah sex (hurkhuannak) tla hmanrua ah a hmang theu;\n17. Jezebel thlarau in a cencilh mi pawl cu an thinlung a kharvar zet (intelligent) theu ih mi tampi a bum ngah theinak ding hrangah mithmai phunphun in a lang thiam;\n18. A thin a rang zet theu ih timtuah cia loin a cangvai theu tikah a (ttongsual) cangsual theu;\n19. Midang thin a tinat tikah zianghman sir awknak le zawnruahnak a nei dah lo, a tuah mi cu ziangtik lai khalah a dik bik in an thei aw ringring;\n20. A tuah mi in ziangvek rahsia a rah khal asile mawhphurnak anla duh dah lo (she is irresponsive);\n21. A hamtam ih amai hmaikhua sialnak ahcun midang zovek siatsuah khal a pawi ti lo;\n22. A cancan cu awl-ai ten a thin a heng theu;\n23. Milai nunphung pawlkom awknak dan le dan lengla ah a cangvai theu (Fail to conform to the common social norms, “outlier”), midang in ziangtin in hmu timi ningzah a nei lo;\n24. Amah le mah dik bik in a theih awk ringring tikah couseling tivek khalin a bawm thei lo;\n25. Piangthar ti aw tla a si thei, asinan a pathian biak dan le nuntu zoh tikah a sakhua nun cu pawnlang te asi;\n26. Jezebel thlarau in a celcilh mi le a thunun mi pawl hi a tam sawn cu nunau an si theu, cule an pasal pawl hi nu le pa sinak (sex) hmangin asilole thu pakhatkhat hmanrua ah hmangin an thunun theu;\n27. A cancan cu mipa tla Jezebel thlarau sual in a kai theu;\n28. Jezebel thlarau in a thunun mi pawl cu polsia thlarau sual nei vekin an lang ciamco lo; cutin sisawn loin sakhua mitha le nunau kamsang (prophetees) Pathian mihman le kawhhran sung ah a tangkai zet tu, midang in an langdan an zoh tikah an upatzet mi le midang thunun thei zet tu tla an si sawn theu;\n29. Kawhhran sungah sakhua cangvaihnak lamah a zuam zet theu, cule a thinlung sungmuril ah a tumtah le duh bikmi cu midang thunun theinak (controling) asi ih cuticun kawhhran sungah Thlarau Thianghlim hnatuannak dodal asi;\n30. A tamsawn cu nupi pasal nei zo an si deuh theu.\nJEZEBEL THLARAU- PART 1\nBy Francis Frangipane; Lettu: Hre Mang\nKhuahlan ral, ral do awknak, Elijah le Jezebel do awknak a rak um. Himi khuahlan ral do awknak ahhin Elijah hin Vanlam au-aw, sual sir aw dingin Pathian in milai a kawhhnak au-aw ai a awh. Cutin Jezebel thlarau cun “Sual sirnak” dingin Pathian kamsang pawl au-aw a do.\nHImi khuahlan lai ihsin ral do awknak thu hi theifiang dingin Elijah le Jezebel thlarau thu Bible in a sim mi kan theihfiang hmaisak a tul. An pahnih in khatlam le khatlam ah tanla tahhratin a kumkhua do aw mi an si. Elijah thlarau cu a ral a tha maw; Jezebel thlarau khal raltha le ningzah nei lo asi. Elijah ih thlarau cu Satan le a ho pawl parah a kut a hngam in a rorum maw; Jezebel thlarau cu thutak dodal nak ahcun a sual raptlak asi. Elijah cun Pathian thu le lamzin a sim rero lai ah Jezebel cun hnamsia, pol, le thlarau sual, bum awknak thu pawl hmangin milai a fehsualpi rero. Elijah cu Pathian kamsang pawl lakah hotu a rak si ih amai kut hnuai ah mi tampi, Pathian kamsang, Pathian tongkam milai hnenah rak simsawng tu an rak um. Cutin a rak si laiah Isreal ramah Pathian kamsang hmuahhmuah cu Jezebel in a rak thah ciamco ih a neta bikah Elijah lawng a rak tang ( I. Siangpahrang 18:22). Baal pathian kamsang lem 450 pawl le Asherah pathian lem kamsang lem 400 pawl cu Pathian kamsang neta bik pakhat, Elijah thawn an do aw aw: zo ih pathian cu pathian ngaingai asi, ti ah an rak zuam aw aw: Satan le a ho pawl-pathian lem pawl cun Khawzing Pathian humham cahnak an rak do asi. Himi kamsang lem 850 pawl hi, satan kamsang, kamsang lem, “Jezebel rawl einak cabuai parah” rawl rak ei tu pawl an si ( I Siangpahrang 18:19). Hi pawl hi, thim thuneihnak in a rak suahpi thei mi, Satan le thlarau sual huham cahnak thawn a thuam aw mi, milai pacangtha cu an rak si. Zuam awknak a um tikah, Jezebel ih pasal, Siangpahrang Ahab in Israel ram ah thu a than ih pathian huham cahnak zuam awknak, hliah awknak ahcun mipi pawlin an ra zoh hai: Elijah ih Pathian le Jezebel ih thlarau sual pawl huham cahnak an zuam aw aw. An zuam awkdan cu awlsam te asi: zokhalin cawcang pakhat kha raithawinak maicam parah ret asi. Elijah in hitin a sim hai; “… nannnih nan pathian hmin ko uhla, kei khalin ka Pathian ka ko dingih meisa thawn kan kawhnak in sang tu tu Pathian ngai asi ding” ( I Siangpahrang 18:24). Baal pathian lem be pawlin an pathian an ko hmaisa: Nahzi paruk a rei cuahco, kamsang lem pawl pathian cun meisa a suah ta lo; nahzi 12 a liam cuahco tikah Elijah in a zawkzet thlang, “Nan au ring pi’n au uhla, nan pathian cu pathian asisi; a man lo tla asi thei, hmun dangah tla a rak feh tla asi thei…culole, a itthat thaw tuk ih tthang tla atul asi thei” (c. 27). Zanlam a thleng tlang tikah Elijah in raithawinak maicam tlun ahcun thla a cam, “Pathian in meisa thawn a sang ih hal-ral thawinak cu meisa in a kang ral….cuticun, mipi pawlin an hmuh tikah an hmai leiparah an kun ih hitin an sim, “Bawipa cu Pathian asi; Bawipa cu Pathian asi” ( I Siangpahrang 18: 38-39). Pathian hnen ihsin meisa cu mipi in an hmuh hnu ah Elijah in mipi hnenah kamsang lem pawl cu kai ding thu a pek ih an zate’n an kaih ih an thah theh. Hivek cantha a neih lai fangah, Elijah kha Jezreel ah feh tahratin Pathian huham cahnak thawn Jezebel kha a va that ding ah a ruat tla kan um men thei. Jezebel kha Elijah in a rak that lo. Cutilam si sawn loin Elijah kha nasa ten thlarau raldonak a do sunzwm vivo sawn. Cutin, Jezebel thlarau cun hnamsia pol-sia, thlarau sual pawl kha tilian vekin a thlah ciamco ih Elijah kha an cim ciamco tikah ttih le khur in beidawng cuahco in a um ih a tlan riangri. Ziangtin cutluk mangbangza Pathian in Israel mipi hmai ah huham cahnak thawn a umpi kamsang pakhat cu ttihnak thawn a tlan? A dinhmun cu a awl lo asi, a se sinsin. Elijah cu thingkung hnuai ah a to ih riahsia in thla a cam, amah hringtu pupa pawl hnakin tha cuang loin a thei aw aw ih Pathian hnenah a nunnak laksak dingin a dil ( I Siangpahrang 19:4). Ziangruangah hi tluk Pathian mi hman mi ropi cu beidawng in Pathian hnenah thih hman a dil sawn thlang? Jezebel thlarau sual le a ho pawlin an do, an cimbuai, an nam ciamco ruangah asi.Duhdawtmi, ka unau pawl, ka lo simmi hi I ngai hnik uh; Jezebel thlarau sual nan do neh ih nan dawi suak, thlemnak phunphun a hmanrua pawl khal nan kham thei tikah, nanmah riangri beidawng in le riahsia in tttihnak thawn nan khat pang lo nak dingah fimkhat uh; ziangah tile Jezebel thlarau cun a hnatuan nak dodal nawn lo dingin na thlacamnak, le sual do in rawngbawl sunzawm nawn lo dingin a lo ttihthaih ih a lo do sunzawm ringring asi. Thuanthu a pehzawm vivo lai hrih ….\nElijah le Jezebel ih do awknak cu milai thuanthu ah a pehzawm vivo lai asi. Bible in John tihnimtu thu ziang a sim ti theih hngilh hlah uhsi; “Elijah ih thlarau le huham cahnak thawn Bawipa hmaiah lamzin sial tu ding” (Lk 1:17) asi. Zesu in John tihnimtu thu a rak sim, “a ra ding mi Elijah cu asi” ( Mat. 11:14; 17:11-13). Elijah vekin John Tihnimtu khalin milai sualnak pawl a hmu ih sualsir nak ding hrangah tlang a rak au. A thu simmi thu a rak dawngsawng tu lakah uire insang, siangpahrang Herod le a nupi Herodias kha an rak tel ve. John in a rak hmaiton tikah Herodias in thawng in sungah a thlak ( Mk. 6:17-19). Asile, Herodias lungsungah ziangvek thim thuneihnak thawn ziang thlarau si hnatuan rero tu? John sung ihsin Elijah ih thlarau in sualsir nak rawng a bawl vekin Jezebel thlarau kha Herodias sungah hna a tuan ve asi. Jezebel in nelrawn ram ah Elijah parah a rak tuah vekin, Herodias in John Tihnimtu parah a rak tuah asi; ttihnak le beidawnnak zawngin thinlung buainak thawn Pathian siahhlawh pa cu a rak do asi. Pathian Thlarau cu thuro vekin Zesu parah a tum lai rak hmu tu, Pa Pathian aw rak thei tu rori in a mit in a hmuh mi cu a ringhlel ih thu a sut ter lai asi (Mat. 11:3). Thumkawm Pathian cu milai dinhmun in a rak theifiang tu mi pakhat, Pathian siahhlawh cun a thinlung sungah amai mitin a hmuh mi rori cu rinhlelh nak a pai asi. Cuticun, Jezebel hrangah cantha remcang a ra thleng..suahni lawmnak ni” (Mk.6:21).\n“Cantha remcang” a thlen tikah Herodias cun a fanu hmang in John ih lu cu tan dingin a pasal Siangpahrang thuneihnak a hmang ta riai. Cuticun John in Pathian thuthangtha, sual sirnak thu a simnak, Elijah ih thlarau le huham thawn thu a rak simnak a lu cu tansak asi. Cuticun, tikcu rei lo te sung cu Elijah ih thlarau le Jezebel ih thlarau do awknak cu a tawp hrih. Elijah A ra sal ding! Zesu leitlun ah a rat tikah John Tihnimtu in Elijah ih thlarau le huham cahnak thawn bawipa’s lamzin a rak sial vekin Bawipai ni rapthlak a ra thlen sal hlan ah Elijah a ra sal ding (Mal. 4:5).\nPathian in Elijah ih thlarau hmangin John Tihnimtu cu a hmang. Elijah cu a ra sal leh ding, Bawipa’ ni rapthlak a thlen zik tikah. Cuvek thotho in Jezebel thlarau khal leitlun ah milai thinlung sungah nasa ten hna a tuan ve asi.\nNa kiangkap na zoh asile, nunau hurkhuannak, mipa thuneihnak dodalnak, kawhhran sungah Pathian thutak dodalnak, le sualnak a pung rero mi lakah Jezebel thlarau cangvaihnak na hmu maw? Pathian siahhlawh hmin putu rori hmanin dik lo zetzet (immoral) hna an tuanih an cangvai mi na hmu maw? (Thup. 2:20). Jezebel ih thlarau cu leitlun milai pawl thinlung sungah nasa ten hna a tuan ih hmun a khuar vekin Elijah ih thlarau khal a ra sal cingding ti theih hngilh hlah!\nThuthlunghlun sungah ziangtin Jezebel cu siatsuah asi ti kan hmu: Israel siangpahrang thar, Jehu in Elijah ih dungthlun Elisa hnen ihsin Pathian tilhfial a dawngih Pathian in Jezebel (milai nu) parah a thutthen nak cu a rak tuah suak. Jehu cu a rangleng thawn a milesa pawl hruai in Jezreel ah Jezebel that dingin a feh; Jezreel a thlen hlanah siangpahrang pahnih in an rak tawngih “Daihank thawn ra nasi maw, Jehu?” tiah an rak sut tikah “Na nu Jezebel ih hurkhuannak le hnamsia pawl tampi lakah ziangvek daihnak si a um thei ding?” ( II Siangpahrang 9:21-22) a ti ih Judah le Israel siangpahrang an pahnih ten Jehu cun a thah hai. Cuticun Jezebel ih umnak Jezreel ah a feh ih Jezebel cu thah in a um. Jehu in “Zo si ka lam tang?” tiah a ausuak tikah jezebel rak kiltu tilper pawlin Jehu thu an ngai ih “Hi nu hi hlawn uh” a ti tikah tilper pawlin an hlawn thlak ih a thisen pawl phar parah a man aw aw ih a ruang cu rangin an pal (II Siangpahrang 9:30-33). “Phum uh, a mah cu siangpahrang fanu asi” a titikah Jezebel cu a luruh le a ban le a ke lawng a tang.\nTui kan san ah Jehu ih thlarau vek hi rawngbawltu pawlin kan tul mi asi; Jezebel thlarau in a luahkhat mi pawl milai cu zangfah ding kan si ko nan thlarau sual parah zianghman zangfahnak nei ding kan si lo. Jehu in Jezebel parah zianghman zangfahnak khal a nei loih thleng awknak le rem awknak ding khal zianghman ruahsan ding a um lo asi ti a hmuh tikah Jezebel thisen cu pharpar ah a man aw zelzel lai ah a ruangpi cu a rang thawn a pal cih men asi kha! Khristian duhdawtnak le ngaidam nak nun kan nunpi lai ah Jezebel thlarau sual par hrimhrim ah zawi awinak, nemder thlaknak le cawhpawlh nun nei ding kan si hrimhrim lo. Jezebel thlarau in hurkhuannak le hnamsiava thlarau sual pawl thawn kan ram milesa a cimneh lai fang ah daiten lenglam daihnak le remnak lem hnuai ah daiten um men ding kan si lo. Thlarau sual pawlin milai thinlung cu sualnak le thutak dodalnak thawn a kaihrem ih, Pathian in thlarau sual ral do dingin in kawh lai fangah ttihnak le lungbuainak ruangah lenglam pawnlang daihnak remnak a lem menah cawhpawlh nun thawn daiten um ding kan si lo.\nJezebel that tu pawl kha tilper, Jezebel rak kiltu pawl an si ti na hmu ding. Mi hrekhat himi casiar tu lakah tilper, Jezebel thlarau sual ih sal nan um asi; Pathian lamah ttang aw la, Jezebel kha sangka te ihsin hlawn thla aw. (Na kiangkap ah hurkhuannak thape tu, thutak dodalnak, kawhhran sungah Pathian thawkkhum mi kaihruai awknak le rawngbawlnak dodal tu, na kiangah na hmu asi lomaw, cupawl sal ah na tang maw, Pathian lamah tang aw la do hai aw!) Hihi thei ringring aw, Jezebel thlarau cun na sungih um mi thlarau huham cahnak kha hmang thei lo dingin lo nambet a duh asi, Khrih hmin in do aw la, a thlemnak hmuahhmuah kha do aw. Na kawhhran, na innsang, na rualpi pawl mi lakah Jezebel thlarau sual in a luahkhat mi, a hman mi le sal ah a tuah mi pawl kha an sungihsin cui thlarau sual pawl suak dingin Khrih hmin in dawisuak sak hai aw! Hitin thlacam aw: Jezebal thlarau, Jesu Khrih in a fale pawl hnenah huham cahnak le thuneihnak in pek mi hmangin na kaihrem mi pawl sung ihsin suak aw! Na sal tang pawl kan thlah asi! Tilper, na sal pawl kha thu kan pek asi, a lo dawi suak tu ah an cang zo as i!\nSualtintian suangtuahnak, na khawruahnak sung ihsin hlawn aw! Na thlarau bal ter tu, thlarau sual pawl, suangtuahnak bawrhhlawh pawl kha Khrih hmin in nehnak thu puang aw la na sunglam cu Khrih Thlarau in lo luahkhat sheh! A thianghlim le a nungmi Khrih hmin in do awknak thianghlim ral cu Jezebel thlarau hnenah kan puang asi! Amen.\nJEZEBEL THLARAU- PART 2\nJezebel in Pathian Thlarau Thianghlim thuneihnak a dodalnak\nJezebel thlarau hin pastor le kawhhran sungih rawngbawl tu lakah thleidan awknak suahter a tum theu ding. Hmun tampi ah kawhhran sungah Jezebel thlarau a cangvai tikah kawhhran rawngbawl tu pawlin namen lo buainak an ton mi thu pawl in sim theu asi. Milai buainak dunglam ah a cangvai rero mi cu ziang asi tile, Satan in Thlarau Thianghlim thuneihnak a dodalnak kha asi; culakah Jezebel thlarau sual hnakin nasa deuh in a cangvai tu an um lo men ding.\nJezebel thlarau in kawhhran kaihruai awknak a do ih siatsuah a tum tikah, thlemnak, theihsual awknak, hnamsia le pol, ttihnak le thanaunak, ziangvek hmanrua a hmang khal asile a tumtah mi cu kawhhran kaihhruai awknak ah Thlarau Thianghlim hriak thih mi thlarau thuneihnak dodal asi. Zesu in a rak simmi cu Jezebel neh tu pawl hnenah “ram uknak thuneihnak tiang a pek ding” ( Thup. 2:26-28). Jezebel thlarau cun Pathian Thlarau huham cahnak le thuneihnak kawhhran hruaitu pawl hnenah a pek mi cu tthentthek, siatsuah le dinhmun hman lo ah ret a tum.\nKawhhran hruaitu in Pathian thuneihnak thawn kawhhran a hruai lo ahcun, kawhhran lamzin dik ah a feh thei lo: thinlung buainak, hmuhsual awknak, thleidan awknak, mai hmakhua sialnak, buainak in kawhhran cu a luahkhat theu. Thlarau Thianghlim thuneihnak hnuai ah tulut awknak hi humhim awknak umsun asi: innsang le kawhhran cu Thlarau kaihruainak hnuai ih tuhlut awknak lawng hi humhim awknak umsun asi. Satan in kawhhran sung ih Thlarau thuneihnak siatsuah a tum tikah kawhhran hruaitu, tuu khal pa kha a rek tarh thei hnu ahcun tuu rual pawl cu a duhduh in a tawlrel, a tthentthek ter thei asi. Kawhhran sungah Jezebel thlarau a cangvaih theunak pakhat cu kawhhran hruaitu, pastor le thlacam tu pawl lakin a suak duh theu. Kawhhran sungah ruahdan, hmuhdan, pomdan dangdang a suak tikah siseh kawhhran kaihhruai awknak rorel khawl in thu a khiah mi hnakin thu thansawn thei vekin a um an um tikah siseh mai canpual le tuanvo cu kawhhran pumpi hrangah a tha hleice cuang vekin a thei aw aw an um tikah siseh Jezebel thlarau cu kawhhran sungah alut ih tthenthek awknak suahter dingin a cang vai rero zo asi ti a theih.\nVoi tawmpi cu Pathian hnen ihsin a ra mi vekin ruahnak le pomdan mi hrekhat in an ausuahpi theu ih kawhhran rorelnak tluangtlam ten a feh rero lai pahbal in mi hrekhat thinlung sungah thu a suak tikah Jezebel thlarau ke thlaknak ding hrangah sangka a ong aw zo asi ti theih a tha.\nKawhhran dintu le kaihruai tu upa pawl thlarau sunmang hrang thlacam!\nPehtlaih awknak tha bik cu kawhhran thlacam tu pawlin kawhhran hruaitu upa pawl thlarau sunmang hrangah hlawhtlinnak dilin Pathian hnenah thlacam hi asi. Kawhhran hruaitu upa ih tuanvo cu kaihruai ding asi ih thlacam tu pawl tuanvo cu hruaitu pawl hrang le aiawh in thlacam asi. Thlacam tu pawl le rawngbawl tu pawl cu an kawhhhran kha kawhhran dang pawl vek si dingah tuah dingin kawh an si lo; kawhhran dang pawl vek si dingin zuam awknak cun buainak, rem awklonak a suah ter theu men sawn asi.\nPathian in zovek kawhhran khal tumtahnak tuanvo nei cio in a ko hai. Cuticun kawhhran dintu, kaihruai tu pawl thinlung sungah a tumtah mi pawl cu theihter a si theu. Cuticun kawhhran rak din thawk tu an um nawn lo asile tuanvo nei tu hnenah Pathian in kawhhran a dinsan pawl cu a tanta vivo theu asi.\nKawhhran rak kaihruai, dintu, le upa hmaisa cu, ziangvek famkim lo te an si khal le, Pathian in innsang hotu ah a ret mi an si theu ( Mat. 24: 45). Kawhhran rak dintu, kaihruaitu upa pawl cu ziangtluk in famkim lo an rak si men ding nan, Pathian in thlarau sunmang le tuanvo a pek vek in kawhhran rawngbawlnak ah Pathian lamhruainak cu kawhhran member hnenah theihter in kaihruai ding an si. Kawhhran hruaitu, dintu in thlarau sunmang, Pathian in kawhhran a dinter san cu a phunphun in an thei fiang thei; midang thusim ngainak, thlacamnak, cabu siar nak, hruai tu dang thawn pawlkom awknak in siseh, ziangvek lamzin ihsin Pathian lamhmuhnak thlarau sunmang an hmu khal asile cucu kawhhran member le thlacam tu pawlin an kawhhran hruaitu thlarau sunmang hlawhthlinnak ding hrangah an lungkimpi, lungrualpi le thlacam sak a tul asi. Kawhhran thlacam tu lak ihsin mi hrekhat in kawhhran hruaitu upa pawl parah thuneihnak neih an tumih thu hla an tawlrel, Pathian hnen ihsin thu thasawn dawng vekin an um tikah, fimkhur uh, cuvek can cu jezebel thlarau a cangvai rero zo asi ti theihtheinak asi theu. Kawhhran sungah thlarau mi zetzet vekin thlacam taima zetzet tu pawl cu Pathian hnen ihisin thutha dawngsawng vekin an umih kawhhran kaihhruaitu upa pawl thawn an hlat aw vivo ih thangsiat relsiat awknak hmanrua hmangin midang ciahneh an tum vivo tikah, ralring uh, jezebel thlarau cu a cangvai rero zo asi. Zesu in Jezebel thu a sim tikah, “Amah le amah kamsang nu” a ti awk thu kha asim. Pathian hnen ihsin hriakthihnak tel loin mah te thlarau lam thuneihnak nei vekin a cangvai tu pawl, milai phuahcop kawhhran hriakthih awknak le, kawhhran kaihruai awknak tlaitluang dinglai dodal, ngaihthah in caihvaihnak pawl nan hmuh tikah fimkhhur uh, Jezebel thlarau a cangvai rero zo asi.\nKawhhran hruaitu upa pawl kaihhruainak thlun loin dunglamah a thup le a thli in lakhran awknak, simsiat thangsiat awknak pawl kha thlun loin nan kawhhran hruaitu upa-senior pastor, kawhhran dintub pawl thlarau sunmang a famkim theinak ding hrangah thlacam sawn aw. Thlarau sunmang a um lo asile dil aw la ca in ngan tahhratin thlacam sawn aw. Pathian in remzetin kaihruai awknak thlawsuah a pek asi!\nLeitlunah sersiam mi pawl remrel dan, mangbangza pawl hi hmuh tikah a mangbang lo tu pakhatkhat an um asi ahcun cuvek milai cun Pathian sinak taktak a theifiang thei dah lo ding. Pathian in zalennak le nunnak cu a duh mi asi; asinan leile van sersiam mi zoh tikah ziangkim remzetin a um ter theh asi. Mit in hmuh theih thil pawl remzet in a rem hnu ah nunnak cu leitlun ah Pathian in umseh a tiih a ummi asi.\nLei le van le a sungih thil-um rem derhdi ten a sersiamtu Pathian cu kawhhran dintu khal asi. Leitlun le a sungum thil, nunnak nei le nei lo khal remzetin a ret hai vekin kawhhran sung khalah rem zet mi zokhal an mah le covo dinhmun cio ah remzetin a ret hai asi. Pathian in rem zetin amah a sersiam mi le a ret mi cu amah lala in a ngai pawimawh asi. Paul kha (Dung 9:6), Pathian thawn an tawn awk tikah Pathian in milai hnenah fehin a tuah dingmi kha sim asi ding thu asi. Ziangruangah Pathian in hmakhat te ah Paul kha a dam ter lohli lo, Pathian in tuanvo a pekmi milai thuhnuai ah Paul kha tuhlut aw aw in damnak a ngah a tul asi ti a zirh asi. Pathian hnen thleng thei dingin Pathian in a remruat cia mi milai hmanrua cu hmangin a tuah dingah fial mi a tlun a tul asi. Paul kha Annanias hnen ihsin thu a theih tul mi a um.\nCornelius hnenah vangvung mi a lang awk tikah hmaikhat te ah rundamnak thu kha sim asilo, Simon Peter hnenah feh ter asi. Vangcung mi in hmakhah te ah Khrih ih rundamnak thu kha an sim thei lo maw? An sim thei ko nan Pathian in a ret cia mi milai hmanrua bungrua pawl kha a ngai pawimawh asi. Ziangruangah Pathian in Gentile pawl kha hmaiton in rundamnak a pek hai lo ih Israel miphun pawl hmangin Gentle pawl rundamnak cu tuansuak kherkher a tul? Pathian in amai remrel cia mi a ngai pawimawh asi.\nPathian in nan kawhhran kaihruai awkdan remreldan ruat mi a nei asi. Kawhhran dindan le rorel dan na duhdan ciah asilo tla le Pathian thawkkhum mi kawhhran remrel dan pawl kha upat aw. Hmun hrekkhat ahcun pastor in an kaihruai ih hmun hrekhat ahcun church coucil, kawhhran upa, tvp in kawhhran thuneihnak le rorelnak tuanvo cu remrel asi theu. Na duh khal le duh lo khal le, nan kawhhran kaihruai awkdan rorel dan cu upat aw, dodal zawngin cangvai hlah aw. Nan kawhhran kaihhruai awk dan le roreel dan hnuai ah na thlarau a thanglian thei lo ding ti na fiang asile na tthanlen theinak ding kawhhran dang hawl mei aw. Kawhhran kaihruai awk dan pawl kha na theihdan thawn a mil aw lo khal asile buainak, dodal awknak suahter hrimhrim hlah.\nKawhhran dindan kha a thupi bikmi asilo, a sungih nunnak thutak sawn kha asi. Paul in apostle, prophet, evangelist, pastor, teacher, tivek hmin pawl hmangin a sim; John in a sim ve mi cu Fathers, young men, children ti tongkam a hmang ve thung. Cun Peter in, elders, tuu khal (shepherds), le Pathian tuu rual, timi pawl tongkam a hamng ve. Ziang kawhhran kaihruai awknak khalah Pathian hnen ihsin thudawn mi a um asi ahcun thleng tul mi hrangah a man khal an pe ko ding; asinan mi pakhatkhat ruahdan le pomdan thawn a mil aw lo ti ruangah thleng rero ding asilo.\nJezebel thlarau hi kawhhran sungah a cangvaih veten, kawhhran sungih rorelnak relrem cia mi sungah a tuan thawk, a dodal thawk theu. Kawhhren hruaitu bik kha sualnak (immorality) ah a tluksiat ter thei lo asile kawhhran rorel tu lakah tthenthek awknak, lamtang tuah awknak a suah ter ding. Jezebel timi kha siangpahrang nupi, siangpahrang pa rak uktu, Siangpahrang thuneihnak hmangin Israel ram pumah thuneihnak rak neitu nu kha asi ti theihhngilh lo a tha; cuvek thotho in “kamsang nu” vekin lole thlarau mi zet vekin kawhhran a thuhnuai ah ret thei dingin a cangvai theu. Cuticun kawhhran rorelnak dinglai cu nambetin a umih hotu lakah tthentthek awknak a suak ih kawhhran thuneihnak cu an-hai in hruai tu pawl a tu-le-tu cemti nei loin meeting an to, tu an rel buai ciamco theu.\nMi zocio hrang khalah kawhhran sungah hmun a um asi. Cutin mi zokhalin Pathian in in pekmi hmun, canpual le dinhmun ah lungawi tawk loin asilo pi hmunah thuneihnak duh ah (Jezebel hmanrua ah cangin) an um tikah thlarau sual mai umnak ding hmun ah tha ten a um duh lo tu, nineta thutthennak ropi ni ah an thu relsak dingin retmi vekah an cang (Jude 1:6). Unau pa, ziang kawhhran sungah na um khal asile nan kawhhran rorelnak remrel mi kha upat aw. Na lungtur thawn a mil aw lo asile na lungtur mil deuh mi kawhhran hawl mei aw. Na lungtur mil zetmi kawhhran na hmu thei lo asile, asi thei mi cu, Bible vekin kaihhruai mi tiah na ruahmi, na thlarau sunmang (spiritual vision) famkim ter tu ding kawhhran thar pakhat din ding in kawh mi tla na si thei men. Ziang na tuah tik khalah, mahte phuahcawp thlarau thuneihnak suangbawl hrimhrim hlah aw; relsiat awknak, lamtang tuah awknak, le dodal awknak thawn na umnak kawhhran kha siatsuah dingin Pathian hriakthih mi kawhhran kaihruai awknak bungrua kha zianghman siar lo in um dah hrimhrim hlah. Cutin siloin na umnak kawhhran dintu le kaihruaitu hnenah Pathian in thlarau sunmang a pekmi pawl hlawhtlin thei nak ding hrangah na theitawk thlacam sawn aw. Cutin na um asile, Pathian in na umnak kawhhran le a sungtel pawl nunah a tumtah mi le remruat mi pawl pitlin nak hrangah Pathian hmanrua ah na cang sawn dingih Pathian tumtah mi cu a famkim sawn ding asi.\nJezebel Thlarau Fiah nak\nTulai san kawhhran tampi sungah zohman in an zohliah dah lomi, Jezebel thlarau umnak, bi-ruknak hmun le cangvaihdan pawl hliah hnik uhsi. Jezebel thlarau a relhnak, bi-ruknak kan hailing dingih cuticun a thuh awknak bu cu tthiatbal in siatsuah asi ding.\nJezebel thlarau cu ziang asi!\nThupuan, “ 2: 20, .”\n“Asinan himi demnak ka lo nei, profet ka si ti aw nunau Jezebel na thlahthlam ih cui nunau zirhnak cun ka siahhlawh hrengsut pawl cu hurkhuannakah a hruai pengih, raithawi saserh pek mi tla a ei ter.”\nA thlunih Bible bungcang ka hmanmi hi na duh le rak el aw la kawhhran pawl hnenah na duhduh na sim thei. “Ka theihmi pawl lakah zohman in kawhhran sungah sualnak tipung dingin thu an sim dah lo,” tiah na ttanhmun na khuar thei men. Na dinhmun cu ka thei thiam. Biak inn pulpit par ihsin nupa sualnak tuah le tisa caknak pawl cu ‘sual an si lo’ ti ah zohman in thu an sim ka thei dah lo na ti men thei. Jezebel thu kan sim tikah, kawhhran sungah thlarau sual cangvaihnak, sualnak hrampi, tisa hiarnak, hnam-sia-va cangvaihnak, le mipa thuneihnak dodalnak (mipa thunun duhnak) sualhram pawl thu kan simmi asi.\nJezebel thlarau thu theifiang thei dingin Bible sungah ziangtin asim ti kan theih hmaisak a tul. Jezebel hmin ngan hmaisa bik nak cu, dodalnak thlarau, thusia karhzai ter tu, thusia hmangin mi kuaipeng tu, nupi tha lo, Ahab Siangpahrang pai nupi kha asi. Jezebel thlarua sual kha Queen Jezebel sungah a cangvai ih 7 million Jews pawl, Pathian mi rin-um thawng sarih siarlo, Baal pathian lem hmai ah rak kuun ter tu kha asi. Jezebel thlarau cangvaihnak in Jews mipi pawl kha an Pathian thawn an thukammi a tlansan ter hai ih raithawinak thianghlim cu tlansan in pathian kamsang dik pawl kha an rak that (2 Siangpahrang 19: 14-18). Jews ram le miphun pumpi siatsuahnak, an thinlung le thlarau siatsuah tu kha za ah za Jezebel thlarau sual hnatuannak asi ti theih tluk in a hnatuan a rak cak ih mi a rak siatsuah thei. Cui thlarau cun santhar kawhhran le ramsung mipi pawl thinlung le thlarau a siatsuah rero asi.\nJezebel thlarau sual cu amah te fal zetin hna a tuanih midang parah thuneihnak nei dingin le midang pawl cu a thuhnuai ah ret dingin huham cakzetin hna a tuan theu. “Jezebel” timi hmin ih san hi hminsin a tha, “umpi nei lo” (without cohabitation) tinak asi. A san cu midang thawn umtlang a duh lo ih thlarau sual dang thawn hmunkhat ah khua luah tlang a duh lo tinak asi. Jezebel thlarau sual cu a thu hnuaiah a ret thei mi siar lo, midang zo thaw hman in a um tlang dah lo ding. Midang thu hnuai ah tuhlut aw vekin a um tik khalah amai miatnak ding, midang a kuthnuaiah a ret duhnak san a um lawngah midang thuhnuai ah tuhlut aw aw vekin a lang nan a thinlung sung tawdap ahcun zo thuhnuai hmanah a tuhlut aw dah lo.\nJezebel thlarau hi milai hmin pu in a suak hlanah thlarau in a rak um zo asi ti khal theih a tha. Jezebel thlarau cu a nu (she) timi tongfang hmang in kawh asinan a taktak ahcun nu-maw-pa ti a um lo. Thlarau sual cangvaihnak tampi in mipa thuneihnak hi an dodal theu nan Jezebel thlarau hi fim vervek nak danglam zet nei in, thazang hmang loin, nunau lungput hmangin cakzetin a cangvaihnak hi hminsin tlak asi fawn.\nJezebel thlarau in nunau hrekhat pawl a hmang duh zet; mipa dodalnak thinlung nei tu nunau pawl, mipa parah lungkim lonak thinlung ikfiknak a nei tu pawl, mipa in an ngaihsak lomi asilole mipa parah an duhkim lomi nunau pawl sungah hin Jezebel thlarau hi hna a tuan duh zet, ti khal theihcia a tha. Midang thunun duhnak thinlung cakzet nei nacingin mahte caknak le huham tlasam in a thei aw tu nunau, midang pawl kha kuthnuai ah a ret duhtuk tu nunau, asinan mah te thazang cak tawk loin a thei aw tu nunau pawl thinlung sungah Jezebel thlarau hin hna a tuan duh theu fawn. Cun, nupinu mipi lakah a pasal mualpho ko a kaa in a tongsuak tu (mualphoh tu), asilole a pasal kaihrem nak dingah thu pakhatkhat hman ding a nei ringring tu nui thinlung sungah Jezebel thlarau hi a cangvai duh zet; cuticun a pasal cu ttihnak thinlung thawn a kaihrem ih a duhduh in a mawng theu.\nMipa a kaihhrem nak dingah, nu-le-pa sinak (sex) le tisa hiarhalnak pawl hi a hmang ko na’in, midang parah thuneihnak, thununnak (midang control duhnak) hi a tumtah bik mi asi. Jezebel thlarau in a luahkhat mi nunau pakhat cun mipa a kaihhrem theinak ding hrangah tisa in dai awk tengteng a tul lo, a cancan cu a mitmeng le thu in a neh thei can ahcun a hman thei mimi hmanrua a hmang theu asi.\nThlarau raldo awknak a kau vivo:\nA dungthlun tu pawl san ihsin electronic san a suah tiang ahhin Jezebel thlarau sual ral donak hmun a karhzai in a kau sinsin asi. Tuisan ah, Jezebel thlarau hin ziangvek hmun le can tiang khua a luah ih ziangvek tiang thlarau ral do awknak a suah ter asi ti simfiang a harzet. Bawi Zesu san lai ihsin tuisan (21st century) tiangah milai 300 million ihsin 5 billion kan pung zo ih thlarau sual pawl an pung ve cuang fawn lo, thlarau ral do ding kan nei mal deuhdeuh ding asi, tiah a ruat tu tla nan um men thei. Cutin si hman sehla, santhar media le calai phunphun pehtlaih awknak sung ihsin thlarau sual pawlin leitlun milai thlarau a purhban (thamban) mi, pehtlaih nak a kau sinsin asi,. John in hitin a rak ngan, Thupuan 12: 15, “Cui nunau fenhlo dingin, tivapi bangin rulhrengin a ka ihsin tidai sawp luihlo a phut suak.”\nHi tawk ah “tidai” atimi hi ‘tongkam” timi a kawk in a lang. Tulai kan san ah, “tongkam” le “mit hmuh thei zuk” phunphun cu tilian vek asizo ih milai thinlung le ruahnak sual ti pung dingin leitlun killi cu hmakhat te mittthep kar ah a hlehkaa theh zo. Tulai milai san thuanthu ah a rak um dah lo mi dinhmun ah kan tleng zo; Satan lalram ihsin a suakmi a bawrhhlawh mi, Pathian le thutak dodal nakin a khat mi, a cakzetmi thlarau sual thuneihnak le sual ti-pun nak sungah santhar milai tisa thinlung khawruahnak cu nitin te vaktawi rero asi.\nPehtlaih awknak a cak sinsin, media phunphun a suahnak leitlun ah, a cak lo bik thlarau sual hman in cangan tu le mi zuuk tu, movie suah tu mi pakhat thinlung ruahnak cu kaihrem le hmang tahratin leitlun mi tampi a bumneh thei asi. Simcia mi vekin, “Satan cu thlilak lalpa asi ……………(Eph. 2:2). Kan theih dingah “thli lakih thuneihnak” in thli menmen lawng hi si loin thlilakah a zam mi Radio wave, television le cell phone signal phurtu thli pawl parh khal thu a nei thotho asi.\nCuruangah, Satan hi hmanrua “thal” pawl cu khui tawk ihsin kan nunnak, kan hnenah, kan thinlung sungah a thlengih kan thlarau nun a siatsuah tum ti kan theih ih cupawl cu kan kham thei theh a ttul. Cawlhni sunah Pathian be ta-hrat in cawlhni zanlamah Jezebel ih hmanrua tisa hiarhal nak cawmtu movie kan zoh asile kan Pathian biak mi cu umze nei lo asi. Hivek dinhmunah milai pawl kan thlen lai ding thu ruang khalah asi, “milai thinlung le ruahnak a hmu tu cun (Thup 2:23)” a rak simcia; Jezebel thlarau a rak mikhual theu tu cu milai sunglam muril, thlarau nunah asi vekin Jezebel thlarau in kan sungah hna tuan thei nawn lo dingin kan sunglam sungmuril thlarau nun ihsin Jezebel thlarau hnatuannak cu sangka kan khar a tul. Sungmuril pindan sungah mikhual asi vekin sungmuril pindan sung ihsin dawisuak in tawpter ding asi.\nSaltang suah ding!\nSanthar nuamnung zuuknung le thi suahtu(enter-tainment industries) pawl lak ihsin Jezebel thlarau cu dal tu nei loin leitlun a fangsuak ringring asi. Jezebel thlarau cun santhar ceimawi awknak (fashion) lam ah siseh santhar fimnak lamah siseh degree phunphun a ngah ve asi. Leitlun khui tawk hmun khalah va feh aw la, Jezebel thlarau a um lo nak hmun na hmu dah ding maw si! Jezebel thlarau hi politician le Pathian thusim tu pawl tiang siatsuah tu asi. Nunau pum sung ihsin naute that ter tu thlarau khal hi Jezebel thlarau a tel asi. Nupa rem awk lo lak khalah thuneihnak a cuh aw ter theu tu cu Jezebel thlarau asi theu.\nKum thawnghnih rei laiah, Thlarau Thianghlim in Thyatira Kawhhran a laihlang tikah Jezebel thlarau cu kawhhran sungah a rak to riairiai asi kha! (Thup. 2:19-29). Thyatira kawhhran upa, pastor, le member pawl hi Jezebel cu khui tawk ah a um ti an rak thei lo men ding. Tuisun khalah Kawhhran sungah tohkham nuam zetzet ah a to tthialtthial lai thotho asi. Upat tlak zetzet, Pathian a duhdawt zet tu le Pathian rian duh zetzet vek sicingin Jezebel thlarau ih sal nunau le mipa tampi an um asi. A tu rori khalah, an ning azak mi cu, nunau taklawng zuknung zukthi (pornography) pawl zoh loin an um thei lo ih nunau an hiarnak tisa caknak cu an sup thei lo asi; tisa caknak sal ah an taang asi. Thlacam dingin fial hai awla, an sunglam thlarau cu ningzahnak in an khat na’n an thlacam cu Jezebel thlarau ih tilper mi siahhlawh (sal) vek fang an si.\nPathian duh zetzet, nunau zoh mawimawi, biak inn ah Pathian hawl in a ra khawm theu tu an um; asinan an sunglam thlarau cun Biak inn sungih mipa dang pawl kha an zoh hai tikah anmai pasal cu Biak inn sungih midang pasal mipa dang tlukin a thlarau mi lo tiah thinlung riahsiatnak in an khat theu. Cuticun, hivek nunau pawl cun rei lo te ah buainak an suahpi theu ih pastor pawl lawngin rem theihmi buainak asi theu. Pastor le kawhhran upa pawl hlanah kawhhran sungih pathian misa nunau upa deuh pawl kha thurawn hmaisa ding an sinan; pastor le kawhhran upa rawn hlanah (Titus 2:3-5). Cuvek thotho in mipa tampi cu biak inn sungah an lut tikah midang nupi pawl an zoh tikah anmai nupi cu midang nupi tlukin an thlarau mi lo, an fel lo tiah an thinlung sungah an nupi hawmthawhnak an nei theu.\nMi zokhal hivek thlarau in a sunglam nun a luahkhat mi an um asile cuvek mai dinhmun lungkim thei lonak, mai pasal/nupi lungkim tawk lonak ihsin sir aw in cuvek ruahnak cu thluak bu sungih a cam ringring mi cu ral vekin do ding an si! Mawhsiatnak thinlungput thawn ni le can liamter hlah aw! Jezebel thlarau khawruahnak pawl cu do aw la tlansan aw! Thlarau raalnam cu la aw la Jezebel thlarau cu do aw! Nan kawhhran sungah cuvek thlarau hnatuannak a vak rero mi cu do aw! Jezebel thlarau in a lo thlem rero lai ah na do asi ahcun a hrangah tihnung zet na si sawn ding! Cuticun nangmah a lo donak lawng si loin midang khal luahter ding na tum asi ahcun Jezebel thlarau cun a lo hnaihnawk ngam nawn lo ding!\nZiang le zovek pawl a hmang thei!\nA hmaisa ah zovek nunau pawl hmangin jezebel thlarau hi a cangvai theu ti kan zohzo vekin zovek mipa pawl hmangin a cangvai theu ti khal zoh hnik uhsi! A taktak in, Jezebel thlarau hin mifel, mithiamthiam, kawhhran sungah sinak, hotu si a duhtu pawl a hmang duh zet theu. Cuvek thotho in pastor tuan rero lai pawl khal a hmang thei, cuticun kawhhran a kaihruainak ah a thuneihnak cu Pathian Thlarau Thianhlim thuhnuai ah tuhlut aw nawn loin mimal thuneihnak in ziangkim thuthluknak a kaihhrem duh tikah. Cuvek pastor cun Pathian mihman pastor dang pawl thawn thuk zetin pehtlaih awknak a tlansan theu ding. Cuvek pastor cun kawhhran sungah mi zo si maw thawn neihniam bik zetin pehtlaih awknak hran neih ding a hawl theu ding, thih le thih nun le nun a sual le a dik ti um loin dinpi tu a hawl theu ding. Voi tampi cu nunau thawn cuvekin pehtlaih awknak thuk zet an neih hnu ah nupa-sualnak tiang an tuah in an tluse theu ding.\nHimi Jezebel thlarau hin nunau mizia hi a hman ding ah a hril theu nan, nunau pawl hi thukzetin midang pehtlaihnak an neih theu ruangah thuk zetin a hmang thei theu mi asi. Kawhhran hotu pawlin an ranrin ringring a tul; jezebel thlarau hin kawhhran hruaitu sinak a hawl ringring theu ding. Zesu in Jezebel thlarau thu a simnak hi theihhngilh lo a tha, “prophetess” “nunau kamsang” tiah a ti (Thu. 2:20). Nunau pakhatkhat cu Pathian in laksawng a pek ahcun nunau kamsang (prophetess) khal asi thei ko; asinan mipi nemhngetnak kawhhran ah a cuh, amah le amah “kamsang ka si” , amah le amah pathian hriakthih mi hleice laksawng co vekin a cangvaih tikah le mipa thuneihnak pawl a dodal, mipa a neihniam mi pawl thunun a tum tikah ralring a tha!\nThlacam hotu, kawhhran sungtuan, hla hruaitu, pastor le pastor nupi, le cuvek sinak duhtu pawl, nan zaten himi Jezebel thlarau hin a lo hmuitin ringring asi. Hivek hnatuan kai le tuanvo nei tu zapi ten ziangvek thlarau sual in a lo do ih a lo hmuitin ringring asi ti ralrin pek nan si a tul. Nan zaten kawhhran sungih thlarau ral do ding ralhruai pu (warfare team) ah nan tel a tul ih jezebel thlarau ral do dingin training khal nan kai a tul asi.\nJezebel thlarau in ziang a hua! What Jezebel Hates\nJezebel thlarau sual in a huat bikmi le a ral pakhat cu kamsang pawl an si; ziangah tile milai pawlin an sual an sir dingih thutak an nunpi ding a duh lo. Jezebel in sir awknak a hua. Himi thlarau sual hi fim zetin kawhhran sungah a thup aw theu ih kawhhran thu zirhnak pawl hmangin sirhsan a khuar theu nan sual “sir awknak” taktak suak lo dingin a zuam ih “sual sir awknak” le thutak hnakin Khrihfa ti aw pawl cu kawhhran thurin “doctrine” le sakhua mi sinak hnuai ah a kai hrem theu asi.\nJezebel thlarau in tangdawrnak le phahniam awknak a hua. Zesu in a simmi cu, upattlak mi sinak cu ziangvekin kanmah le kanmah kan thei aw aw ih milai mit hmuh ah ziangtluk kan ropi timi parah si loin ziangtluk kan thinlung tang a dawrih nauhak te pawl vekin kan thinlung a thiang timi sawn kha hmangin cuai thlai asi, ti ah a sim. Rawngbawlnak diktak cun a rianmi parah a pum a pe aw aw ih a tuhlut aw theu, tuanvo a neihmi parah tangdawrnak thinlung thawn mawhphurnak khal a lak sawn theu. Cucu rawngbawlnak diktak thinlungput nei pawlih thinlung mizia asi sawn. Curuangah kan zir ding cu thlarau mi sinak cu thu thuneihnak (power) in cuaithlai asi lo ih tangdawrnak sawn in cuai thlai asi. (Jezebel thlarau cun rawngbawlnak ah Pathian hmin sunlawinak, sualsirnak, thutak nunpinak pawl hnakin milai thlarau porh awknak, sakhua mi sinak, Thlarau Thianghlim lamzin dalnak pawl hi a hmanrua tha zet an si.)\nJezebel thlarau in thlacamnak a hua. Midang hrangah thla kan camsak tikah Jezebel cun thla kan camsak mi pawl thinlung le ruahnak sung ihsin a kutzung pawl kha a lak kiang theu a tul. Thla kan camsak mi pawl cu Jezebel thlarau ttawntemnak ihsin a luat ter. Thlacamnak in Jezebel thlarau cu cangvai thei lo dingin kaihhrem asi. Sualnak dodal in thla kan cam tikah Jezebel thlarau cu kebai ko tuah vek khi asi. Milai thinlung cu Khrih ih thuneihnak hnuai ah le Thlarau Thianghlim hnatuannak hnuai ah tuhlut aw dingin thla kan cam tikah Khrih ih rangcang thawn Jezebel ih zaang parah kan pal rero vek khi asi.\nJezebel thlarau in Pathian kamsang pawl a hua; ziangah tile kamsang pawlin Jezebel thlarau sual cangvaihnak cu an thei ih an do ruangah asi. Kamsang pawl cu Jezebel thlarau ih huat bikmi ral pawl an si. Cuticun Pathian kamsang pawl thusimnak kawhhran cu a do dal; thutak phuansuahnak a dodal tikah milai thinlung sungah thutak dodal dingin a cawk tho theu. Kamsang pawl a dodal tikah milai dodal siloin an simmi thutak kha a dodal mi asi. Jezebel thlarau in a raltaktak ih a do mi cu Pathian tongkam simsuak mi kha asi.\nJezebel in a ral tumbik, a do rero mi cu Pathian asi. Pathian zangfahnak milai parah a thleng mi hi a duh lo; milai pawl sualnak sungah an tluksiat hnu khalah milai nunnak ah Pathian zangfahnak an co ding a duh lo. Pathian in milai mithmuh ah a cak lo le a phahniam aw bik tu pawl hmangin amah a hnuk tla ding ti a theih tikah a hua tuk. Pathian hnen ihsin a ra mi thianhlimnak, thlarau nun thianfainak pawl a hua tuk. Milai pawlin nunthianghlim nun nei in Pathian an rian ding a hua tuk.\nThlacamnak: Pa Pathian, nangmah le na felnak le thianhlimnak hnuai ah kan tuhlut aw aw asi. Thianhlimnak, thianfainak, le tangdawrnak thinlung in pe aw. Kan thlarau sunglam khawruahnak nunramah le nitin ih kan tuahmi ah Jezebel thlarau sual cu kan zawi-awi ringringih hmun kan rak pek ringring mi hi in ngai dam hram aw.\nPa Pathian, na thuhnuai ah kan tuhlut awk vekin Jezebel thlarau cu doneh, dawisuak thei dingin na thuneihnak huham cu kan parah na ret asi. Zesu Khrih hmin in Jezebel thlarau sual hnatuannak le hmanrua hmuahhmuah cu kan dawi suak asi. Jezebel thlarau cun a huham cahnak le thiltitheinak hmanrua thawn kan khawsung le cozah lam khalah a hnatuannak pawl cu kan do asi. Thlarau Thianghlim huham cahnak hmangin Jezebel thlarau in thlarau lalram ah a thununmi le bungrua pawl cu siatsuah tahrantin a kaihrem mi pawl tla thlah dingin thu kan pek asi.\nNupi pasal pawl lak khalah mit le thinlung thianghlimnak um dingin thla kan cam asi. Khrih ih kawhhran member zapi ten, nupi pasal nei le nei lo pawl khal, thinlung thianghlim le zangfah lainatnak in a luahkhat nak ding hrang khalah thla kan cam asi. Zesu Khrih thisen cahnak in na fa le pawl an zate thinlung le khawruahnak cu luahkhat hram she! Cuticun tangdawrnak le nangmah ah tuhlut awknak thlarau nun in a rahsuak mi lungawinak cu mi zapi parah thleng hram sehla porh awknak le hamtamnak thlarau sual in a bummi suangtuahnak luangliam, Jezebel thlarau hnatuannak cu hnuhthlak sisheh! Khrih hmin in thla kan cam! Amen!


Mipi Humhimtu Le Ralkap Doawknak Ah Free Burma Ranger Pawl An Tel Ve – Vapual Auaw\nKaya ramthen Demawso myone ah ralkap le mipi humhimtu doawknak a sosang zetih ni 2 peh in an do aw thlang. May 21 ,mani sun ah Demawso myone manaupaw kiangih Duty ralkap cu mipi humhimtu lamin an do ih ralkap lam 3 thi in mipi lam 3 an thi tiah ralkap cun thu an suah.\nMani may 21 ih doawknak\nAn doawknak ahcun ralkap lam an tam deuhdeuh tikah mipi humhimtu pawl dung an sip nan, ralkap sakhan cu an urkang sak man.\nTuini may 22 khalah Demawso ahcun ralkap le mipi humhimtu cu an do aw pehsal ih mipi humhimtu lamin Demawso khua luhnak ih ralkap sakhan cu do in an neh ih ralkap lam an tlan hnuah an urkang sak thluh.\nTuini an doawk ahcun khatlam khatlam in thi an um lo ih sakhan um ralkap 50 hrawng cu mipi humhimtu tih ah an tlan thluh man. Ralkap an tlan hnuah mipi humhimtu cun ralkap sakhan cu an urkang thluh.\nMay 22, sun zanlam nazi 4 hrawngin doawk thok an si ih mipi humhimtu lamin ralkap sakhan an lak thu le an urkang fel thu an than hnuah Free Burma Ranger ralthuam kai pawlkom khal in Kaya mipi humhimtu lamah tangin ralkap an do bawm thu ca an rak suah ve. Free Burma Ranger cu Karenni tikhal in theihmi an si ih US ralbawi hlun ih zirhmi ralthuam kai pawlkom pakhat an si.


US Milian Pawlin Mi Rethei Pawl Bawm Ding - Chinland Today Media\nUS Milian Pawlin Mi Rethei Pawl Bawm Ding\nAugust 8, 2010 12:59 pm·0 comments\nBritish PM, Leh Pakistan President, Tongaw\nBritish Prime Minister, David Cameron leh Pakistan President, Asif Ali Zardari cu ram pahnih thu reltlang dingin London ah an tongaw. British PM, David Cameron hin tui naite ih India a tlawn ttumah khan Pakistan ram kaihhruai awkdan cu nasazetin a rak sawiselih, Curunagah Pakistan ram thuneitu pawlhi PM, David Cameron ih parah an lung a awilo zet.\nPakistan President, Asif Ali Zardari hi tuah Britain ramah a caam laiih, a caam sungah PM, David Cameron cu tuihlanih a thurel zomi pawl ruangah kom tengteng a tumthu a sim. Hi ram hruaitu pahnih hi mizanah khan zanriah an kil tlangih, a sinan ziangthu an rel timicu himi cangan lai tiangah theihfiang nak a um hrihlo ih, tuizan ah an kawmaw salding.\nTuizan ah ziangthu an reltlangding ti theihnak a um hrihlo nan ram pahnih karlakih pehtlaih awknak ttha tuah leh Tapung leh misual donak ih tantlang, leh Afghanistan ramih NATO ralkap pawl ticak danding thupawl an reltel dingah zum a si.\nBritain ram thupuangtu cun ram pahnih hotu komawk nakin ram pahnih karlakih pehtlaih awknak lamzin ttha a suahter a zumthu a simih, kum 2010 leh 2011 sungah British Cozah cun Tapung misual donak dingah Pound Million 9 Pakistan hnenih bawmnak a pek dingthu a sim.\nPoland Ram President,Thar\nPoland ram President, tharah Bronislaw Komorowski kum 55 micu mizansun ah laklut a si. President, laklut nak khawmhi Warsaw ih Parliament House ah an tuahih, Poland ramin zalen nak a ngahhnu ih President, 4 nak a si.\nRelzo vekin tuikum April thla ah khan Poland ram President, Lech Kaczynski leh a nupi cu Russia ramah Vanzam in an tla thatih, Caan ziangmaw zatsung President, neilo ih an um hnuah kandung thla ah khan President, hrilnak an tuah ih, Bronislaw Komorawski cu President ah hriltlin a si.\nPoland ramhi President, liangpar ih thuneihnak sangzet peknak ram a siih, President, hlun Lech Kaczynski kha thu neihnak hmangdikzet leh hmang thiamzet a si ruangah tui President thar hrang khalah a phur a ritzet dingah ruah a si.\nUnited States ih milian cungcuang Billionaire minung 36 pawlcun an thil neihmi a hrekcu mi rethei zonzai pawl hrangih pek an sianthu an sim. Leitlun pumpi ih milian cungcuang Warren Buffeft leh MIcrosoft Company dintu Bill Gates pawlih tlunah New York Mayor, Micheal Bloombery, CNN dintu Ted Turner leh Barry Diller pawlcun hna kum June thla ihsin an sumpai leh an thil neihmi pawlhi a hrek mi rethei zonzai pawlhnen ih pe dingin an tiamkam.\nThe Giving Pledge an timi pawlhin mi rethei zonzai pawl hrangih sumpai petu ding nasa zetin an hawlih, milian pawlih umnak Inn ah fehin an thilri neihmi leh an sumpai pawl hmannak ding an sut vivo ih, hiti vekih milian pawlin mi rethei zonzai pawl henih an thiri leh sumpai pak an sian ruangah an parah an lung a awizet.\nMilian pawlhin an sumpai thawhding zat leh an thawh duhnak san pawlhi ca in an nganih an kuat. Cumi pawl lakah Film Producer hminthang zet George Lucas khalin an neihmi thilri leh sumpai a hrekhnak ih tamsawn cu tlawngta nauhak pawl hrangih a pek duhthu a simve.\nSouth Korea Ralkap Pawl Raldo Zir Ding\nSouth Korea leh North Korea in ramri an cuh awkih an buai ringring nak hmun Yellow Sea tipi thuanthum ah South Korea ralkap 4,500 cun tipi sungih raldo an zirzikih, himi ah South Korea ralkap pawlhin raldo nak Vanzam 50 leh raldo nak lawng 29 an hmangding.\nHimi laiah North Korea cun an ramri ih South Korea ralkap pawlin raldo zir an tumcu a duhlo zet thu a puangih, North Korea in an duhlo zet timi theicing ringringih an zir thotho a si ah cun an ram do tlukih an ruah dingthu a puangve.\nSouth Korea Defence Ministry cun an ralkap pawlih raldo zir nak ding hmuncu North Korea thawi an ramri ngaingai a silo ih, North Korea ramri cinah zianghman buainak tuah an tumlo thu an sim.\nSouth Korea ralkap bawipa in Yonhap News Agency hnenih a sim nakah an ralkap pawlin raldo an zirding san bikcu an ram Inn hnen pawlin South Korea ih ralthuam neihthat zia leh an ralkap pawlih thiamzia an theihfiang nak dingah a si tiah a simih,an ram hrangih buainak leh harsat nak thlengter tucu an ralkap pawlin an do let veding thu khal a sim.\nIsreal Leh Labanon Ralkap -Kapaw\nTihni zanah khan Isreal ralkap leh Lebanon ralkap pawlcu an ramri ah an kapaw ih Labanon ralkap 3 leh Thuthangca latu 1 an thiih, Isreal ralkap 1 a thive. Isreal ralkap leh Lebanon ralkap pawlhi ziangruang bikah an kapaw ti fiangtei theihnak a umlo nan, Lebanon ralkap pawlin an sim nakah ramri ih Duty Isreal ralkap pawlin an khawcawn nak khamtu zanthingkung hau dingin Lebanon ramsungah an lutih Lebanon ralkap pawlin Isreal ramsungih kirlut dingih an ti hnu khalah Isreal ralkap pawlhi an ramsungah an kir duh cuanglo ih, Curuangah Lebanon ralkap pawlin an hro nakah meithal an hmetpuakih, cuhnu ah Isreal ralkap pawlkhalin an kapcih ve tiah an sim, Lebanon ralkap pawlcun an mah kahtum taktak silo in hro nak menih meithal kap an sithu an simih.Isreal ralkap pawlcu thil tisual tu ah an puh.\nAsinan Isreal ralkap pawlcun Lebanon ralkap pawlih thusim micu thudiklo a siih, Lebanon ralkap pawlin an mailam hoi ih meithal an kah ruangah an kahlet vemi a sithu an simve. Himi kiangih UN palai khalin Isreal ralkap pawlhi Lebanon ramsungah an lut a si timi thu fiangtei theihnak a umlo a tiah a sim.\nLabanon ramih Muslim Tapung Hezbollah leh Isreal ralkap pawlhi kum 2006 ah khan ni 34 sung an rak kapaw zoih, khami an kahawk nak sankhal Hezbollah pawlin Isreal ralkap pahnih an kaih ruangah Isreal ralkap pawlcu Lebanon ramsung va lutin a vasiim ruangah a si.khami tumah Isreal ralkap 45 an thiih, Hezbollah ralkap leh Civil mi 1,000 lenglo an rakthi ih Lebanon ram khawpi Beirut ih minung umnak Building tamzet khal Isreal ralkap pawlin vanzam in an kapsiat thluh.\nTu ih hiti vek boruak thalo an karlakih an suahsal ruangah an karlakah buainak sosang a suaksal pangding tihi UN khalin a phangzetih, ram pahnih in kum 2006 ih ralthuam retih remnak thutiam an raktuahzomi thlun hramhram dingin UN Security Council cun mizan sunah a ngen.\nIsreal in Gaza A Kap\nMizanzing khawvang zawngah Isreal ralkap pawlin Gaza ih Palestinian pawlih umnak Khan Younis khaw kiangih Palestinian pawlcu Rocket in an kapih minung 1 a thiih, midang 3 in hriamhma an tuar.Isreal ralkap thupuangtu cun Isreal ralkap pawlin an ramsungih lutruk tum an hmuh ruangah an kap a si tiah a simih, Gaza thlanglam paltlangih Isreal ramsung luhruk tum pawlcu tuihlan khalah Isreal ralkap pawlcun an kap theu a si tiah a sim.\nIsreal ralkap pawlcun an ramsungih luhruk tumpawlin a thuptei Isreal ralkap pawl kah leh rukhlo leh Isreal ramsungih Bomb puah an tum ringring tiah an sim.\nTui naite hrawng ihsin Isreal leh Gaza ih Palestinian tapung Hamas pawlih karlak boruak hi a sezetih, tuikar tlawngkai ni1 khalah Gaza ih Palestinian Tapung Hamas pawlih zummi pawlin Isreal ramsungih Sinai, Eilat, Red Sia, leh Jordan pawlcu Rocket in an kapih minung 1 a thiih, midang 3 in hriamhma an tuar. Kandung zarh tlawngkai ni 5 leh zarhte ni khalah Isreal ralkap pawlin Gaza ih Palestinian tapung Hamas pawlih umnak cu raldo nak vanzam in an kapzo.\nRocket in Isreal An Kap\nIsreal ralkap pawlin an sim nakah mizan sunah khan Tipisen ih colh an hman theunak hmun Eilat Holyday Resort hnarcu Egypt ramih Sinai thlaler ihsin Rocket in voi 5 an kapih, Rocket pakhat cu Jordan lawngcolh nak hmun Agaba kiangah a tla ih, minung 4 in nazetin hriamhma an tuar tiah an simih, Rocket dang tlaknak hmunah cun hriamhma tuar an umloih, Rocket pakhat cu tipisen ah a tla tiah an sim.\nHithu thu Egypt Cozah cun an ram sung khuitawk hmunkhal ram dang kah nakih hman an sianlo thu an simih, Isreal in Egypt ram ihsi an ram kap vekih an puh nakcu thudiklo leh thuphuah cawpih buainak leh doawk nak suahter an duh ruangah a si tiah Egypt Cozah cun Isreal a puhveih, Egypt Cozah cun an ramri cu thazet in an ralkap pawlin an kil ringring thu leh thilsual tuah misual zohman an umlo thu an simve.\nHimi laiah mizan sun simlam ah khan Gaza ih Hamas Tapung hotu Commander, Alaa Al- Danef ih umnak Inn ah Bomb cakzet a puakih, minung 20 ih hriamhma an tuar. Hamas pawlcun himi Bomb puahtu ah Isreal Intelligence pawl an puhih, mizan sunih Isreal ramsung Rocket ih kah a si ruangah phuba laknak a si dingtiah an zumthu an sim. Asinan Isreal cun himi bomb puakih an hnam hnawih awklo thu an simve.\nPakistan Lung Phang Lo\nNATO Ralkap in Tapung 53 Kap That\nTaliban Hotu An Kai


Mi Zawnruatnak Thinlung - Chinland Today Media\nMi Zawnruatnak Thinlung\nMarch 19, 2009 1:17 am·0 comments\nSiar: Filipi 2:1-11\nPakhat le pakhat tangdor awktonnak thinlung nei uhla, nanmah duhnak lawng si loin midang in an hrangah a thupibik ih an ruahmi kha a hmuh zia thiam ve uh. – Filipi 2:3-4\nKumkhat Sung Baibal:– Joshua 1-3– Marka 16\nJason Ray cu Chapel Hill ih University of North Carolina ah mi hmuahhmuah lungawitertu a si. Tlawng ih Piahzat ah kum 3 sung Ramses lem a cang ttheu ih a hmanmi meecang tumpi lu zuk a cai ciamco ttheu. Tlawng ih an tuah hnu ah nauhak siizung khal ah an hmuh ttheu. March 2007 ah basket ball lek dingin a rualpi pawl thawn an fehlai ah Jason cu mawttaw in a ttaih ih siizung ah a thi.\nAsinan a thuanthu cu a cem hrih lo. A thih hlan kum 2 ah Jason in a taksa tthen pawl le tit pawl cu a thih tikah midang hman dingah hlunak ca a nganta ih cuih midang hrang peknak cun minung 4 ih nunnak a ruun ih mi tampi a bawm. Mino kum 21 mi in a san tthatlai ah midang tthatnak hrang zawn a ruat ih a ruah vekin a tuah. Bomnak ngahtu pawl ih sungkhat pawl cu a parah an lungawizet.\nJason ih tuahnak in Paul ih Filipi 2 sungih zumtu pawl hnenah, mai’ duhnak lawng si loin midang in an hrangah a thupibik ih an ruahmi kha a hmuh zia thiam dingin a simmi kha a fiangter. Midang hnen a hoimi thinlung cu a harhdammi thinlung a si.\nNangmah le nangmah netabik ah duh awk aw,\nNa kiangkap zoh awla, na ttuanvo thei aw;\nNunnak lamzin ah na kiang ih a fehtu pawl,\nThil ttha malte tuahnak in an lungawiter aw,\nAn leitlun thilrit phurh khal bawm aw.\nMidang ttulnak bom cu Khrih upat a si.


HRUAITU HA TELH LO DING MILAI PAWL - Hre Mang\nHRUAITU HA TELH LO DING MILAI PAWL\nKHRISTIAN PAWLKOM HRUAITU AH TELH LO DING MILAI PAWL\nMi zapi ten Khrihfa kaihhruai awknak sungah telh ci an si lo; mizapi ten hruaitu sinak an neih lo vekin telh lo dingpawl hruaitu lakah telh tikah a kum teltel in pawlkom sungah buainak le harsatnak an thlenter theu asi.\nMi pakhatkhat cu khrihfa pawlkom sungah telh cu a awlte men ding nan hlawn leh a harsa zet theu asi.\nCuruangah zovek milai pawl hi khrihfa pawlkom kaihruaitu lakah telhlo a tha?\n1. Bulpak tuah duhmi neitu pawl:\nKawhhran pawlkom kaihruaitu upa pawl cu mi pakhat si loin a burin kaihhruai theu asi tikah bulpak si loin a bur in Pathian duhnak hawl tlang, riantlang, in mipi rian asi. Bulpak duhmi tuansuahnak asilo ih mibur in Pathian duhnak hawl tlang, rian tlangnak asi sawn. Cuvek lailak ah bulpak tuah duhmi tumrukmi nei an um asile mibur in Pathian duhnak hawl laiah thufehdan an tuahsual theh theu, mibur thinlung anmai duhzawngin an kuaipeng ih thuthluknak cu Pathian duhnak hawl loin anmai duhdan in fehter an rak tum ringring theu ruangah buainak an suahter, pawlkom in Pathian duhnak rian dingin a hawl, a rian rero nak lamzin an hnokter asi.\n2. Hruaitu mibur lungkim tlangmi thu hnuai ah a tuhlut aw thei lo tu\nA bur in Pathian duhnak hawltlang cu tangdornak asi ih Pathian duhmi asi tiah hruaitu mibur thlacamnak in lungkim tlannak neihimi thu hnuai ah tangdornak ih tuhlut awknak cu thudang asi. Mi zokhal amai bulpak duhdan in Khrihfa pawlkom umter a tumtu, mibur lungrualnak hnuaiah a tuhlut aw thei lo tu pawl cu pawlkom hruaitu mibur lakah tel ding an si lo. Mibur lungkim tlangmi ah tuhlut aw thei lo tu pawl cu thentheknak an suahter ringring asi.\n3. Lungruh-a dum a rang lawng kaihnget feofeo ih midang duhdan thlun thei lo.\nBulpak duhdan, hmuhdan, pomdan hnget tuk in a kai ih midang in tha an timi le thupi ah an retmi pawl pomsak thiam lo, thleng aw tul can ah thleng aw thei lo, midang thawn pomdan rem aw thei lotu pawl cu khrihfa pawlkom hruaitu lakah telh ding an si lo.\nTahthimnakah, zumnak thu khalah mah lawng leilungtlunah mifim bik, midang hmuhdan le pomdan khal theihthiamnak nei lo, mai pomdan le ruahdan lawng a thabik ah ruat ringring milai pawl cu khrihfa pawlkom hruaitu mibur lakah telh ding an si lo.\n4. Kalhki nak a tuar thei lo tu pawl.\nKhrihfa rawngbawlnak hrang thuthluknak tuah tikah mi pakhatkhat cu lungawilo an um theu ding. Curuangah hruaitu lakah lungawilo an um tinten dungsip zuaizo, kalhki nak le dokalhnak pohpoh tuar thei lotu pawl cu khrihfa hruaitu lakah telh ding an si lo. Khrihfa hruaitu cun mai duhdan pom thei lotu, kaihruainak ah lungawi thei lo tu, mah dokalhtu pawl khal hahdam zetin le remdai zetin a pehtlai, pawlkom thei tu asi dingmi asi.\n5. Thutlangpi a thulu vekin khua a ruat thei lo tu.\nBulpak thu le pawlkom thu thleidang thiam lo, thulu thlei dang thiam lo, le thu cipciar buaipi ringring tu pawl cu Khrihfa kaihhruainak ah telh lo a tha. Pathian thu vekin ziangkim khaikhawm theitu le a thutlangpi thawn a pehpar mi thilcang mi le thu ummi pawl khaikhawm thiamtu pawl cu thuthluk lairelnak ah telh ding an si.\n6. Midang thawn rualrem thei lo, bulpak pehtlaihnak ah buainak, mi tawhhmang le mi rem thei lo, thuanthu neitu pawl cu khrihfa hruaitu lakah telh lo a tha.\nKawhhran mibur kaihruaitu mibur cu Thlarau THianghlim kaihhruainak thei thei dingin rualremnak le daihnak in khua a ruat tlang, lai a rel tlang thei tu an si a tul. Cuvek laireltu nei thei dingin khat le khat karlakah remdai ten pehtlaih awknak, rualremnak a um a tul asi. Midang thawn to aw theu, mi rem lo mi nei theu tu, kalhkinak le rem awk lo nak suahter theu tu pawl cu kawhhran kaihhruaitu lakah an tel lo a tha, ziangah tile remdaihnak Pathian cu rualrem le remdai ten thu lai a rel theu asi. Krihfa kaihruai awknak cu mipi thawn pehtlaihnak asi. Hruaitu lakah bulpak pehtlaihnak ah rem lomi, huatmi vek an rak neih asile kaihruainak a tluang thei lo.\n7. Thuneih duhtuk pawl.\nThuneih duhtuk, mai duhdan in khrihfa pawlkom fehter a duhtu pawl hi kawhhran sungah vanduai thlak takin buainak suahtertu, kawhhran dam lo tertu an si theu. Thuneih duhtuk tu pawl in pawlkom mibur lungkim tlangmi lenglam ah bulpak thuken an rak nei ringring ih mibur pawlkom in thupibik ah a retmi hnakin anmai bulpak ruahnak ah a thupi zetin an ruatmi canter ding an tumtah ringring asi.\nThuneih duhtuk milai pawlin lamtang an tuah ringring dingih kawhhran pawlkom sungah thenthek awknak an suahter. Ziang kawhhran sungah an um tik khalah tihnungza milai an si.\n8. Pathian hawltaktak lotu pawl\nKawhhran kaihhruainak cu Zisu Khrih ih thu asi; Zisu in khuitawk ah a kawhhran a fehpi duh, timi hi kawhhran in a hawlmi le a renmi asi. Curuangah kawhhran kaihhruainak sungah a teltu hmuahhmuah in kawhhran neitu Zisu Khrih ih duhnak le kaihruainak lamzin cu fimkhur in a thlunih Zisu duhmi famkim ter dingin pumpek awknak a tul asi. Cutin tuansuak thei ding ahcun Zisu cu lungbik ah a retu, a hawl taktak tu pawl nunnak lawngah a cang thei mi asi.\nThuthlungthar in kawhhran hruaitu ding pawl ih sinak a ngan theh ih thlarau nun pitling nei lo le a harhdam lo zumtu pawl cu hruaitu ah telh lo dingin a ngan asi.


Thlarau thawn Khat - Chinland Today Media\nApril 14, 2012 11:32 pm·0 comments\nHih khawvel daan ahhin kop nawn hlah uh; cuhnak in nan thinlung kha tharthawh tahrat in thlengh aw sawn uh. Cuti’n Pathian ih duhnak cu nan thei dingih Pathian hmai ah ziangso a ttha, ziangso a lungawimi a si tile ziangso a famkimmi a si ti nan thei ding. – Rom 12:2\nBible Siar Ding: 2 Korin 4\nPathian in zumtu kannih pawl hi upat tlak, a cakmi le a thianghlimmi ah tuah in duh. Kan parah Pathian cangvaih a duh. Himi hi ka duhbikmi a si. Bawipa in theihter a lo duhmi cu: nangmah cu rundammi, thianhlimtermi, le nehnaklam pan ih a tthanglian reromi na si zia theih fiang awknak na neih ding hi a si. Amah in zum theinak thinlung a lo pek. Pathian in na hrangah khuakhannak a nei. “Na thinlung a saannak vancung ih na bun ding” (Kol. 3:2) le Khrih thawn um tlangtu na si ding a lo duhsak a si.\nJesuh ih hmin cu na saal nolh cingcing thei lo ding. Ziangtluk caan ttha sunglawizet so kan neih, a hmin ih thla kan cam caan ah Pathian sunlawinak a rung thleng, mei-alh a hlio, zumnak a cak, ih thimnak cu tleunak in a neh.\nJesuh cu minung hrangah nunnak le tleunak a si; zokhal in khawthim lakah um cingin tleunak an nei thei lo ding (John 8:12). “Cuih nan nunnak taktak cu Khrih a si ih Amah a lang tikah nannih tla Amah thawn nan lang tlang dingih a sunlawinak nan ttawm ve ding a si” (Kolose 3:4). Amah a umnak ah natnak an dam. Amai’ umpinak cu ziang hmuahhmuah hnakin a nasa. Pathian Ttongkam in kan nunnak ah thunei thei dingin kan cosaan a ttul. Pathian thutthennak kan parah a thlenih Amah ih in simhrin hi leitlun khawvel thawn siatral tlang lo ding in duhsak ruangah a si (1 Kor. 11:32).\nJesuh tel loin nunnak ka nei thei ding maw? Lungawinak le pawlkomnak teh kan nei thei ding maw? Jesuh in, “Hih leilung uktu pa a ra zo; anih in Ka parah thuneihnak zianghman a nei lo” a ti (John 14:30). Pathian Fapa kan sungih a um ahcun nunnak, lungawinak le famkimnak kan nei ding.\nThlarau Thianghlim sungah a luangliammi nun kan neih tengteng a ttul. Pathian cu Jesuh sung siar lo zianghman ah lungawinak a nei lo. Kannih cu leilung ih cite kan si (Matt. 5:13). Kannih cu saazet (hot) ding kan si ih hlum fangfang (lukewarm) ding kan si lo (Thup. 3:16). Pathian cu na thinlung takin hawl awla, zum fek aw!\nNa nunnak cu Pathian ih huham cahnak thawn damter ding na duh asile Pathian ih Thlarau Thianghlim na nunnak khatter aw.\nFeh Hmasa pawl Lamhmuhtu


Chin International Daily News – Page 2\nFalam khawpi hman ding hrang ih tawlrel rero mi Laiva tidai cu hnatuantu Authentic Company in May thlacem ah an theh thei ding tiah thu theih a si.\nLaiva tii-lak hnatuan hi theh lam an pam vivo ih tufang ah pipe phum ding lawng a tang. Pipe phumnak ah lungto a tel le a that lo ruangah lungto tel lomi leilung thawn a hmaisa ah an khuh, hmun hrekkhat ahcun vunnel an khuh hmaisa tiah thu theih a si. Cun, Tlangzar le Taal khua karlak ih lungto lawnglawng umnak leiram ahcun Thir pipe an hmang tiah Municipal Committee hotu hnen ihsin theih a si.\nLiava tili ih tii zuknak khal Syphon System le pump system tiah phunhnih in an hmang. Syphon system cun tui’ tidai level ihsin pi 10’ tiang a tumsuk khal le a vun zuk thei, pi 10’ hnu a tum asile pump system in tidai zuk ding a si.


A Pa Aiih An Kaihmi Cu Thawnginn Sungah Seherh Um In A Dam Lo – Meifar\nA Pa Aiih An Kaihmi Cu Thawnginn Sungah Seherh Um In A Dam Lo\nMandalay, Mogoke khua ih um fala Ma Theint Sandi Soe cu ralkap pawlin a pai aiah an kai. Hringtu a pa Ko Soe Htay cu lamzawhnak ih mipi hotu pakhat a si, a fapa 2 thawn ralkap pawlin kaih an tum ih hmun dangah an tlan.\nJune 13, 2021 ah an inn ah ralkap pawl an va feh ih an rak um lo ruangah inn sungih um a nupi Daw Kyi Kyi Khaing le a fanu 2 Ma Theint Sandi Soe le Su Htet Wyne cu an kai.\nTuini tiang an suah hrih lo ih an sungkhat pawl khalin an va vehvai thei lo. Hnipuan, rawl le siivai pawl khal pek an siang lo.\nMa Theint Sandi Soe cu Rheumatoid Arthritis timi damlonak neicia a si ih thawnginn sungah seherh um dinhmun in a dam lo thu theih a si. A damlo bese zet nan ralkap pawlin an tuamhlawm lo ih siivai khal an pe lo ruangah hringtu a pa in a seherh tuk.\nKo Soe Htay in “Pa ka sinak in ka seherh tuk, thu an sutnak ah a kut an tawnbet ih caan reipi sung khuk an bilter ti ka thei. Innsang tam zet khalin kan tuar vek an tuar ve, kannih aiih harsa tuar khal an um. Hi harsatnak kan tuarmi pawl cemter ding ahcun ralkap cozah hi kan dirhthlak lohli a ṭul” tin a relhnak hmun ihsin The Irrawaddy thuthang hnenah a sim.\nRalkap In Ramsung Cozah Leiram Le Building A Zuar Tum\nAustralia Tipi Kap Ah Rul Tumpi Aum


Chin Standard Bible Lehdan Thuhla Tawi | The Chin TImes\nChin Standard Bible Lehdan Thuhla Tawi\nA Hmin: Kan Falam ṭawng in Bible a um phah rero thlang tikah, Bible hmin kan pek lo ah cun cu paih Bible, kha paih Bible, cuih kawhhran Bible tivekih simawk le kawh a ṭul ding ih, hmin pakhat khat kan pek a ṭul tiah Bible Translation Committee pawl in an ruat. Cutikah a hmin ah ziang Bible kan ti pei tiah kum tawkfáng zet an ruah hnuah, hi Bible hi Greek Scholar-pawl le Hebrew scholar-pawl in ṭawngfáng pakhat hnu pakhat rori ih cek mi a si ih, Chin Writer’s Handbook (Falam Chin Grammar) vekih ngan mi a si fawn, cuihtlunah Bible câng reference siseh, footnote siseh, Bible bettu thupawl khal an um fawn ruangah a standard ve hrimhrim ko tiin, Chin Standard Bible tiih hmin pek a si.\nHi Chin Standard Bible hi Bibles International hohatnak hnuaiih leh mi a si. 2002 ihsin lehlin hna thawh a si ih, 2009 ah Thukham Thar suah a si. Bibles International cu Conservative Bible Society a si ih, Thukham Hlun Hebrew Bible Masoretic le Thukham Thar Textus Receptus/Majority hi rinsantlak a si tiah an zum ih, cumi cu lehlin a si. Kan consultant-pawl in King James Bible kan let ti ṭawngkam hman an duh lo. King James Bible ih an sirhsan mi Greek Bible kan let ti an duh. A ṭawng hrampi Hebrew Bible le Greek Bible parah ṭhumawih an cek tikah mirang Bible vekih leh mi a si lo. Kum 2010 in Thukham Hlun lehlin hna thawk a si lala. Grand Rapids ih International office nei, Bibles International (A Bible Society of Baptist Mid Mission) in Greek Scholar-pawl le Hebrew Scholar-pawl an run thlah ih, kan lehlin mi cu ṭawngfáng pakhat hnu pakhat an cek thluh. Curuangah kum hi zat kan reinak a si. Kum 2017 ah a cek khal ṭheh thluh a si nân, Bible bu vekih suak dingin format a ṭul, rĕm mi tete a um vivo. Cutin 2018 June thla lawngin a sŭtnak ding hmun Korea ram ah kuat thei a si. Read and Review Committee khal in an siar rero ih, ṭawngfáng sual um lo ding rori in siar rero a si ko nân, a sual mi a um thotho ding ti cu a fiang cia. A lettu le a cektu hi milai an si tikah dik thluh a si hrimhrim lo ding ti khal theih cia a si. A ṭha thei bik ding le a dik bik ih leh tum cu a si ko nân, a famkim hrimhrim cuang lo ding. Nan siar tikah ngansual mi ṭawngfáng nan hmuh asile, nan khawl pei ih in sim hramhram leh pei. Neta sŭtsal tikah dikten suak thei hrimhrim dingin saduh kan that.\nJehovah = Mirang Bible tam sawn in cafáng tum hlir in LORD tiih a hman mi cu Mizo Bible in LALPA tiin le Lai Bible um cia mipawl in BAWIPA tiin cafáng tum hlir in an hmang ve. Mirang Bible: Young’s Literal Translation, The Darby Bible cun Jehovah tin an hmang. World English Bible cun YAHWEH tin a hmang. King James Bible khal in Jehovah tiin hmun 7 lai te ah a hmang. Hihi Pathian bulpak hmin rori a si. Israel mipawl in Pathian bulpak hmin hi an sal ngam lo ih, Bible an siar tikah himi Pathian bulpak hmin an hmuh tinten sal ngam loin ‘Bawipa’ tiin an sal ṭheu. A Hebrew awsuah ah cun YAWEH ti hrawnghrang ih awsuah hi a si hmang. An sal dah lo ruangah a awsuah ngaingai khal hi theihfiang taktak a si lo ti a si. Judson in Kawl Bible a leh tikah Eternal God “Htawarah Phaza” tiin a let ve. ‘Kudaw’, ‘takhin’ ti menmen in a let ve lo. Hmun hrekkhat tla ah cun Jehovah ti khal in a hmang. Ṭhimnak ah Jeremiah 33:2 khalah Jehovah tin a hmang. Kan Bible leh mi in ceksaktu Hebrew Scholar-pawl le Greek Scholar-pawl in BAWIPA tiih cafáng tum hlir ih ngan men cun a siartupawl in a sullam an thei lo ding ruangah, a sinak takin hmang uh, ‘Kumkhaw Pathian’ ti maw nan duh “Jehovah” ti maw, ‘Jahweh’ ti maw tiin duh in hrilter tikah ‘Jehovah” ti hi translation team-pawl in an hril ih, cucu consultant-pawl in an nemhnget. Manipuri Bible khalin “Jehovah” tiin an hmang. A Hebrew ṭawngfáng awsuah a nai zet.\nBible Sungih Rawngbawltu Kawhnak Hmin Hrekkhat:\nMirang Bible in Apostle/Apostles tiih a hman mi kha a awsuah thlunin ‘Apostol/Apostolpawl’ tiin kan hmang. Pastor, Evangelist, Prophet tipawl kha a sullam ih let loin, a mirang awsuah le a Greek le a Hebru awsuah thlunin hman an si ruangah ‘Apostle’ ti khal hi a awsuah vekin kan hman a ṭha tiah ruatin ‘Apostol’ tiin kan hmang.‘Evangelist’ khal evangelist tiin, ‘pastor’ khal pastor tiin, ‘prophet’ khal profet tiin, elder khal elder tiin, ‘Bishop’ khal Bishop tiin, ‘Deacon/Deacons’ ti khal a awsuah thlunin ‘dikhon/dikhonpawl’ tiin kan hmang.\nBible Bu Hmin:\nDanglam deuhih kan hman mi bu khat cu Thukham Thar ih “Apostolpawlih Cangvaihnak” ti hi a si. Mirang Bible ah “The Acts of the Apostles” ti a si ih, a sullam rori vekin “Apostolpawlih Cangvaihnak” tiih kan lehnak a si. A Bible sungah le “Apostol” ti hmin ih kan hman fawn ruangah danglam deuh hman sehla, a Bible sungih kan hman vekih kan leh lo ah cun a sung thu thawn a milaw nawn fawn lo ding ruangah “Tirhthlah” tiin simaw, “A Thlah Mipawlih Tuahnak” tiin simaw kan hman lonak săn a si.\nThutlangkawmnak: Chin Standard Bible lehdan thu a tawi zawngih kan simfiangnak na siarnak in malte tal a thuhla na theihthiam ka zum. Thusuh duh nei in siseh, lungawi thu sim duh in siseh, thapek duhnak nei in siseh, thurawn pek duh in siseh a hnuaiih address ah ca in simaw, email in simaw, telephone in simaw, hmaitawn ih biakawknak in simaw in pehtlai hram uh, kan lung a awi zet ding. Chin Standard Bible na siarnak in Pathian in thu lo sim in, amah thawi naihaw sinsinnak ih lo hruaitu si hram seh.\nWebsite Cahmai ih cohlan lomi tete (cafang) an um ruangah himi Chin Standard Bible Lehdan Thuhla Tawi hi PDF in Full text in siar duhtu hrangah a hnuai ih tarlangmi ihsin na download thei.\nChin Standard Bible Lehdan Thuhla Tawi PDF Download nak\nBibles International Myanmar Society\nEmail: timothymangbims@gmail.com ; Telephone 095103980\nPrevious articleThang Tin Lian Memorial Hall Sak Ding Thu le Lailun ah Chin National Museum Sak Ding Thu\nNext articleAreihlan ah FALAM FM Radio suah a si thlang ding


Chin Christian Youth Combine Service, Melbourne ah - Chinland Today Media\nAugust 12, 2009 9:03 am·1 comment\nMelbourne, 12 August 2009\nAustralia, Melbourne um Laimi Nonawn pawl cun hmun khat te ih Pathian thangthat khawmnak neih thei ding tumtahnak thawn 8 August 2009 ni ah tonkhawm awknak an nei. Emmanuel Christian Church Melbourne (Youth), pawl ih hmalaknak le hoha nak in Chin mi Kohhran pariat (8) pawl cun thurel khawmnak neih a si. (Zuk: ECCM biak inn sung khawm lai)\nHi an thurel khawmnakah Emmanuel Christian Church Melbourne (Youth) ECCM, Victoria Chin Baptist Church (Youth) VCBC , Lai Christian Church Melbourne (Youth) LCCM, Melbourne Burmese Christian Church (Youth) MBCC, Melbourne Chin Church (Youth) MCC, Grace Community Church (Youth)GCC , Zotung Fellowship Melbourne (Youth) ZFM ihsin palai 33 pawl in hi meeting ah thurel tlangnak an nei khawm. ‘Kan phur tlangin kan tumtahmi khal kan hlawh tlingding ti zumnak tampi ka nei’ tin ECCM(Y) hotu Pa Tling Za Thang cun CT palai a sim. Zomi pawl ih an telpi theilonak parah pawi a ti thu khal seherh zetin a sim.\n‘Laimi hmuahhmuah hmunkhat te ih Pathian thangthat tlang le pawlawk tonding cu kan thu duhsam bik a si. Hi vek ih hruaitu upa pawl kan tonkhawm awknak in ruahnak thatha a suah piih ka lungkim zet’ ti khal cun Thang Thang cun a sim bet.\nAn thurel tlangnak vek in 14 November 2009, zan sml 5-9 karlak ah Pathian cawimawinak neih tlangding in ruahhmannak felfai zet neih a si thu khal a sim tel. Hi Pathian cawimawi thangthat tlangnakah Kohhran le Fellowship tin in hla (3) cio saknak neih a si dingih Pathian thucah tawi Rev. David Khaw Lian Zam ih simnak a neih ding thu khal thuhla don a si.\nMelbourne um Chin mi zumtu hmuahhmuah hmunkhat te ih Pathian thangthat tlangnak neih ding lawng hman silo in Australia um Chin mi zumtu zate ih khawmpi neih ding tiang khal tumtahnak an neih thu, Chin Christian Youth Combine Service Melbourne hohatu le ECCM hotu Pa Thang Thang cun a sim bet.\nMelbourne ah Chin mi raltlan nak ih thleng mi 2000 lenglo tluk hrawng kan um ih, Kohhran hmun (9) ah khawmawknak neih a si.\nZTC in Graduation day Falam ah hmang\non April 9, 2010 at 5:20 am


Kawlram Thuthang Tawi - Chinland Today Media\nMay 21, 2012 6:07 am·0 comments\n> Pi Aung San Suu Kyi cun British Prime Minister David Cameron ih sawmnak ngai thupi in June 18 ah Britain ram ah feh in rorelnak innpi ah thusimnak tawi a nei ding. Kan dung tlawngkai nilini khalah U.S. Secretary of State Hillary Clinton cun US ih Kawlram khuahkhirhnak a pekmi a hlih zo thu a phuang.\n> G8 hruaitu pawl cun Pi Suu Kyi le Kawlram President Thein Sein ih hnatuan daan pawl thlirsalnak an nei ih an cangvaihdan hi hminsintlak ih tha a si tiah an sim. Tui kan dung tlawngkai ninga ah Pu Thein Sein cu damlonak ruangah zungkai theiloin Yangon ih an inn ah a cawl.\n> Kachin Independence Organization (KIO) pawl cun Kawlram ralkap pawl thawn an doawknak thuthawn pehparin leitlun ram hruaitupawl hnen ih ca an kuat mi cu U.N. chief Ban Ki-moon in a ngah ih tlangparmi le Kawlram ralkap pawl doawk cawl thlang dingah Ban Ki-moon cun a phuang. Kachin le Kawlram ralkappawl dodawknak hi kan dung kum ihsin thok a si.\nAnetnak Ah Pi Suu Kyi In Passport A Ngah\nUS Leh Kawlram Hnget Zetin Um Sal Ding : Hillary Clinton\nBritish Prime Minister, David Cameron le Suu Kyi Biakawknak Nenawi